Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση του προγράμματος «Δημιουργική Ευρώπη» /* COM/2011/0785 τελικό - 2011/0370 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Στις 29 Ιουνίου 2011 η Επιτροπή εξέδωσε πρόταση σχετικά με το επόμενο πολυετές χρηματοδοτικό πλαίσιο για την περίοδο 2014-2020, το οποίο καθορίζει τον προϋπολογισμό για την υλοποίηση της στρατηγικής «Ευρώπη 2020». Η Επιτροπή, στην πρότασή της, αποφάσισε ότι η υποστήριξη του πολιτιστικού και του δημιουργικού τομέα θα πρέπει να εξακολουθήσει να αποτελεί ουσιώδες στοιχείο του επόμενου χρηματοδοτικού πακέτου και πρότεινε τη θέσπιση ενός και μόνου προγράμματος-πλαισίου, του προγράμματος «Δημιουργική Ευρώπη», το οποίο θα συνενώσει τα ισχύοντα προγράμματα «Πολιτισμός», «MEDIA» και «MEDIA Mundus» και θα περιλαμβάνει έναν νέο χρηματοδοτικό μηχανισμό που θα διευκολύνει την πρόσβαση στη χρηματοδότηση των μικρομεσαίων επιχειρήσεων (ΜΜΕ) και των οργανισμών του πολιτιστικού και του δημιουργικού τομέα. Με αυτή την προσέγγιση αναγνωρίζεται η σημαντική συμβολή των εν λόγω τομέων στη δημιουργία θέσεων εργασίας και στην ανάπτυξη, αφού το 2008 αντιπροσώπευαν το 4,5 % του συνολικού ΑΕγχΠ της ΕΕ και απασχολούσαν περίπου το 3,8 % του εργατικού δυναμικού[1]. Οι τομείς αυτοί, πέραν της άμεσης συνεισφοράς τους στο ΑΕγχΠ, επηρεάζουν θετικά και άλλους τομείς της οικονομίας, όπως τον τουρισμό, και τροφοδοτούν με περιεχόμενο τις τεχνολογίες της επικοινωνίας και της πληροφορίας (ΤΠΕ). Υπό μια ευρύτερη έννοια, η δημιουργικότητα θα διαδραματίσει ουσιαστικό ρόλο στη σύγχρονη εκπαίδευση. Θα αποτελέσει την αιχμή του δόρατος της καινοτομίας, της επιχειρηματικότητας, καθώς και της έξυπνης και βιώσιμης ανάπτυξης, ενώ θα συμβάλει παράλληλα στην κοινωνική ενσωμάτωση. Τα κράτη μέλη υποστηρίζουν μεγάλο αριθμό πολιτιστικών πρωτοβουλιών, πολλές από τις οποίες εμπίπτουν στους κανόνες για τις κρατικές ενισχύσεις. Ωστόσο, αν και τα ποσοστά ανάπτυξης που καταγράφηκαν τα τελευταία χρόνια σε πολλές χώρες ήταν υψηλότερα από τα αντίστοιχα μέσα ποσοστά, οι συγκεκριμένοι τομείς αντιμετωπίζουν διάφορες κοινές προκλήσεις και δυσκολίες, ενώ υπάρχει η δυνατότητα περαιτέρω ανάπτυξης στο μέλλον, αν ακολουθηθεί συνεκτική στρατηγική προσέγγιση και υπάρξουν οι κατάλληλοι κινητήριοι μοχλοί. Το πρόγραμμα-πλαίσιο «Δημιουργική Ευρώπη» θα συμβάλει στην επίτευξη των στόχων και ορισμένων εμβληματικών πρωτοβουλιών της στρατηγικής «Ευρώπη 2020», απαντώντας στις προκλήσεις με τις οποίες αναμετρώνται ο πολιτιστικός και ο δημιουργικός τομέας όπως ο κατακερματισμός, η παγκοσμιοποίηση και η στροφή στην ψηφιακή εποχή, η έλλειψη στοιχείων και η απουσία ιδιωτικών επενδύσεων. Το εν λόγω πρόγραμμα-πλαίσιο θα επιδιώξει την ενίσχυση της ανταγωνιστικότητας στον πολιτιστικό και τον δημιουργικό τομέα, δίνοντας κυρίως έμφαση σε μέτρα για τη δημιουργία ικανοτήτων και στην υποστήριξη της διακρατικής κυκλοφορίας των πολιτιστικών έργων. Ταυτόχρονα, θα συμβάλει καθοριστικά στην τήρηση των νομικών υποχρεώσεων της Ευρωπαϊκής Ένωσης όσον αφορά την προάσπιση και την προώθηση της πολιτισμικής και γλωσσικής πολυμορφίας. Το πρόγραμμα θα είναι μια απλή, αναγνωρίσιμη και εύκολα προσβάσιμη δίοδος για τους ευρωπαίους επαγγελματίες του πολιτιστικού και δημιουργικού τομέα και θα παρέχει τη δυνατότητα δραστηριοποίησης εντός και εκτός Ευρωπαϊκής Ένωσης (ΕΕ). Η θέσπιση ενός και μόνο προγράμματος-πλαισίου θα επιτρέψει τη δημιουργία συνεργειών και τη γόνιμη αλληλεπίδραση μεταξύ των διαφόρων πολιτιστικών και δημιουργικών τομέων. Ο στόχος που έχει η παρέμβαση της ΕΕ σ’ αυτό το πεδίο είναι να υπάρξει συστημικός αντίκτυπος και να υποστηριχθεί η χάραξη πολιτικής. Θα έχει, μάλιστα, ιδιαίτερη σημασία για τους εξής λόγους: – τον διακρατικό χαρακτήρα των συναφών δραστηριοτήτων και του αντικτύπου τους, που θα συμπληρώνουν εθνικά, διεθνή και άλλα ενωσιακά προγράμματα· – τις οικονομίες κλίμακας και την κρίσιμη μάζα που μπορεί να τονώσει μια στήριξη από την ΕΕ, προκαλώντας μόχλευση σε επιπλέον κονδύλια· – τη διακρατική συνεργασία, που μπορεί να προωθήσει πιο συνθετικές, γρήγορες και αποτελεσματικές απαντήσεις στις παγκόσμιες προκλήσεις και να έχει μακροχρόνια συστημικά αποτελέσματα στον συγκεκριμένο τομέα· – την εξασφάλιση πιο ισότιμων κανόνων παιχνιδιού στον πολιτιστικό και τον δημιουργικό τομέα της Ευρώπης, με βάση τις χώρες με χαμηλότερη δυνατότητα παραγωγής και/ή τις χώρες ή περιφέρειες με περιορισμένη γεωγραφική και γλωσσική εμβέλεια. Το πρόγραμμα αυτό εστιάζεται ειδικά στις ανάγκες του πολιτιστικού και του δημιουργικού τομέα, που έχουν ως στόχο τη δραστηριοποίησή τους πέραν των εθνικών συνόρων, και συνδέεται άρρηκτα με την προώθηση της πολιτισμικής και γλωσσικής πολυμορφίας. Με τον τρόπο αυτό, θα συμπληρώσει άλλα προγράμματα της ΕΕ, όπως την υποστήριξη από τα διαρθρωτικά ταμεία για επενδύσεις στον πολιτιστικό και τον δημιουργικό τομέα, την αποκατάσταση της πολιτιστικής κληρονομιάς, τις πολιτιστικές υποδομές και υπηρεσίες, καθώς και τα κονδύλια για την ψηφιοποίηση της πολιτιστικής κληρονομιάς και τα μέσα για τις εξωτερικές σχέσεις. Επιπροσθέτως, θα αξιοποιεί την πείρα και την επιτυχία υφιστάμενων εμπορικών σημάτων, όπως του MEDIA και των Πολιτιστικών Πρωτευουσών της Ευρώπης. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΑΝΤΙΚΤΥΠΟΥ 2.1. Διαβούλευση και γνωμοδότηση εμπειρογνωμόνων Από τις 15 Σεπτεμβρίου έως τις 15 Δεκεμβρίου 2010 πραγματοποιήθηκε δημόσια διαβούλευση σχετικά με το μέλλον του προγράμματος «Πολιτισμός». Πάρα πολλοί οργανισμοί έστειλαν επίσης ξεχωριστά έγγραφα με τις θέσεις τους. Δεδομένου ότι συγκεντρώθηκαν σχεδόν 1.000 απαντήσεις (589 από ιδιώτες και 376 από οργανισμούς και δημόσιες αρχές), συγκροτήθηκε αντιπροσωπευτικό δείγμα για τη μελλοντική ανάλυση. Στο πλαίσιο της ηλεκτρονικής διαβούλευσης τέθηκε μια σειρά ερωτήσεων που βασίζονταν στις διαπιστώσεις της ενδιάμεσης αξιολόγησης. Τον Ιούνιο του 2011 δημοσιεύθηκε σύνοψη των αποτελεσμάτων[2]. Μετά την ηλεκτρονική διαβούλευση πραγματοποιήθηκε δημόσια διαβούλευση, στις 16 Φεβρουαρίου 2011 στις Βρυξέλλες, στην οποία παρευρέθηκαν περισσότερα από 550 άτομα, πολλά εξ ονόματος αντιπροσωπευτικών ευρωπαϊκών πολιτιστικών οργανισμών[3]. Εκτός από τα αποτελέσματα των δημόσιων διαβουλεύσεων, η Επιτροπή έλαβε υπόψη την ενδιάμεση αξιολόγηση του τρέχοντος προγράμματος η οποία πραγματοποιήθηκε το 2010[4], τις παρατηρήσεις σχετικά με την Πράσινη Βίβλο της Επιτροπής με τίτλο «Aπελευθέρωση του δυναμικού των κλάδων του πολιτισμού και της δημιουργικότητας» (για την οποία ελήφθησαν περίπου 350 απαντήσεις), τα πορίσματα ανεξάρτητων μελετών, καθώς και τις συστάσεις που υπέβαλαν εμπειρογνώμονες στο πλαίσιο της ανοικτής μεθόδου συντονισμού για τον πολιτισμό και του διαρθρωμένου διαλόγου με τον συγκεκριμένο τομέα την περίοδο 2008-2010. Οι διάφορες αυτές πηγές επισήμαιναν τα πολλά οφέλη του προγράμματος «Πολιτισμός», αλλά υποδείκνυαν και περιθώρια βελτίωσης και απλούστευσης. Ένα στοιχείο που αναδείχθηκε ιδιαίτερα ήταν η αναγκαιότητα αναθεώρησης των στόχων με βάση τη στρατηγική «Ευρώπη 2020» και τις νομικές και ηθικές υποχρεώσεις της Ένωσης να εντείνει την προάσπιση και των προώθηση της πολιτισμικής και γλωσσικής πολυμορφίας. Επιπλέον, υποστηρίχθηκε έντονα ο ρόλος που μπορεί να έχει το πρόγραμμα, αφενός, στην ενίσχυση του πολιτιστικού τομέα μέσω της επαγγελματικής εξέλιξης και της ανάπτυξης δυνατοτήτων των καλλιτεχνών/πολιτιστικών φορέων σε ένα διεθνές περιβάλλον και, αφετέρου, στην προώθηση της διακρατικής κυκλοφορίας πολιτιστικών έργων και προϊόντων, συμπεριλαμβανομένης της κινητικότητας των καλλιτεχνών, των ερμηνευτών και των επαγγελματιών του πολιτιστικού τομέα. Υιοθετήθηκαν επίσης προτεραιότητες πιο κοινωνικού χαρακτήρα, όπως είναι η διεύρυνση της πρόσβασης στον πολιτισμό και η συμμετοχή ομάδων μειονεκτούντων ατόμων στον πολιτισμό (κοινωνική ενσωμάτωση). Επιπροσθέτως, τονίστηκε επανειλημμένως η ύπαρξη προβλημάτων όσον αφορά την πρόσβαση πολιτιστικών και δημιουργικών ΜΜΕ στη χρηματοδότηση. Από τον Σεπτέμβριο έως τον Νοέμβριο του 2010 η Επιτροπή διενήργησε ηλεκτρονική διαβούλευση σχετικά με το μέλλον του προγράμματος «MEDIA 2007». Σ’ αυτήν τη δημόσια ηλεκτρονική διαβούλευση της Επιτροπής ανταποκρίθηκαν 2.586 ερωτηθέντες[5]. Αντιπροσωπεύουν μεγάλο εύρος ενδιαφερομένων από τον ευρωπαϊκό οπτικοακουστικό τομέα, από πολλά κράτη μέλη και άλλες ευρωπαϊκές χώρες. Από τη δημόσια διαβούλευση προέκυψε ότι οι βασικές προτεραιότητες για το μελλοντικό πρόγραμμα, όπως τις αντιλαμβάνονται οι ερωτηθέντες, είναι κυρίως οι εξής: οι νέες τεχνολογίες, τα κενά στην κατάρτιση, ο κατακερματισμός, οι κανόνες υποστήριξης, ο μιντιακός γραμματισμός και οι ποσοστώσεις ευρωπαϊκών έργων. Μια ξεχωριστή ηλεκτρονική διαβούλευση σχετικά με το μέλλον του προγράμματος «MEDIA Mundus» πραγματοποιήθηκε από τον Μάρτιο έως το τέλος Μαΐου του 2011. Η Επιτροπή έλαβε 367 απαντήσεις από 51 χώρες[6]. Το 86 % των απαντήσεων προερχόταν από επαγγελματίες των κρατών μελών. Οι ενδιαφερόμενοι που συμμετείχαν στη διαβούλευση για το «MEDIA Mundus» έδωσαν προτεραιότητα σε δράσεις που διευκολύνουν τις συμπαραγωγές, δηλαδή στην υποστήριξη των αγορών συμπαραγωγής και των διεθνών ταμείων συμπαραγωγής. Η συνεχής κατάρτιση έλαβε επίσης ιδιαίτερα έντονη υποστήριξη από τους ενδιαφερομένους. Στις 18 Μαρτίου 2011 πραγματοποιήθηκε στις Βρυξέλλες δημόσια ακρόαση σχετικά με τα προγράμματα «MEDIA» και «MEDIA Mundus»[7], στην οποία συμμετείχαν περίπου 250 ενδιαφερόμενοι, όπως κινηματογραφιστές, παραγωγοί, διανομείς, σκηνοθέτες, αιθουσάρχες, ταμεία υποστήριξης ταινιών κ.λπ., για να εκθέσουν τις απόψεις τους και να συζητήσουν το μέλλον των προγραμμάτων. Επιπλέον 900 άτομα παρακολούθησαν την ακρόαση μέσω διαδικτύου. Τα κυριότερα συμπεράσματα της ακρόασης ήταν τα εξής: στα 20 χρόνια ύπαρξής του, το πρόγραμμα «MEDIA» συνέβαλε στη σημαντική αλλαγή του ευρωπαϊκού οπτικοακουστικού τοπίου· οι περισσότερες ευρωπαϊκές ταινίες δεν θα είχαν προβληθεί εκτός της χώρας τους χωρίς την υποστήριξη του MEDIA· οι ευρωπαϊκές βιομηχανίες κινουμένων σχεδίων διαδραματίζουν πλέον πολύ σπουδαίο ρόλο στις παγκόσμιες αγορές, ενώ το MEDIA επηρεάζει σημαντικά την ανάπτυξη των ευρωπαϊκών συμπαραγωγών. Ωστόσο, ο τομέας έρχεται σήμερα αντιμέτωπος με πολύ μεγάλες προκλήσεις και ευκαιρίες λόγω της ψηφιοποίησης και της παγκοσμιοποίησης, και θα χρειαστεί υποστήριξη προκειμένου να δοθεί η δυνατότητα στον συγκεκριμένο τομέα να διαμορφώσει νέα επιχειρηματικά μοντέλα και να επωφεληθεί από τις μεταβαλλόμενες συνθήκες της αγοράς. Θα είναι ιδιαίτερα σημαντικό να υποστηριχθούν σχέδια που καλύπτουν όλη την αξιακή αλυσίδα και να υπάρξει μεγαλύτερη εστίαση στη δημιουργία ακροατηρίου, στην προώθηση εμπορικού σήματος και στην απόκτηση γνώσεων σχετικά με τον κινηματογράφο (κινηματογραφικός γραμματισμός). Η Επιτροπή πραγματοποίησε επίσης μια σειρά συναντήσεων με ειδικές ομάδες εξέτασης από τον οπτικοακουστικό τομέα, με στόχο να διερευνηθεί περαιτέρω η στάση που τηρείται έναντι του προγράμματος, και διοργάνωσε διασκέψεις και συνεδριάσεις με διάφορους ενδιαφερομένους στο πλαίσιο των φεστιβάλ ταινιών του Ρότερνταμ, του Βερολίνου και των Καννών το 2011. Πραγματοποιήθηκαν αρκετές επιπλέον στοχοθετημένες διαβουλεύσεις όσον αφορά το διαπιστωμένο πρόβλημα της πρόσβασης σε χρηματοδότηση για πολλές ομάδες ενδιαφερομένων από τον οπτικοακουστικό, τον μουσικό και τον εκδοτικό χώρο καθώς και από τον χώρο των βιντεοπαιχνιδιών. Σ’ αυτές τις διαβουλεύσεις συμμετείχαν επίσης ο όμιλος ΕΤΕ (η Ευρωπαϊκή Τράπεζα Επενδύσεων και το Ευρωπαϊκό Ταμείο Επενδύσεων) και χρηματοπιστωτικά ιδρύματα. Στις 3 Μαΐου 2011 η Επιτροπή διοργάνωσε σεμινάριο με θέμα «Ευχερέστερη πρόσβαση των πολιτιστικών και δημιουργικών ΜΜΕ στη χρηματοδότηση», στο οποίο συμμετείχαν εκπρόσωποι των ευρωπαϊκών χρηματοπιστωτικών ιδρυμάτων που εμπλέκονται στη χρηματοδότηση ΜΜΕ του πολιτιστικού και του δημιουργικού τομέα, εταιρείες από τους τομείς αυτούς, καθώς και εμπειρογνώμονες που ασχολούνται με το θέμα της πρόσβασης σε χρηματοδότηση στο συγκεκριμένο πλαίσιο. Οι παρατηρήσεις που διατυπώθηκαν στο πλαίσιο όλων αυτών των διαβουλεύσεων εξετάστηκαν διεξοδικά από την Επιτροπή και χρησιμοποιήθηκαν τόσο κατά την εκπόνηση των εκθέσεων εκτίμησης επιπτώσεων όσο και κατά τον σχεδιασμό του μελλοντικού προγράμματος. 2.2. Εκτίμηση επιπτώσεων Στη διαμόρφωση της παρούσας πρότασης συνέβαλαν τρεις εκτιμήσεις επιπτώσεων: μία για τη συνέχιση του τρέχοντος προγράμματος «Πολιτισμός», μία κοινή εκτίμηση αντικτύπου για τα τρέχοντα προγράμματα «MEDIA» και «MEDIA Mundus», και μια ξεχωριστή εκτίμηση αντικτύπου σχετικά με τη σύσταση ενός χρηματοδοτικού μηχανισμού για τον πολιτιστικό και τον δημιουργικό τομέα. Οι εκτιμήσεις επιπτώσεων για τα προγράμματα «Πολιτισμός» και «MEDIA» εντόπισαν τέσσερα κοινά προβλήματα που αντιμετωπίζουν ο πολιτιστικός και ο δημιουργικός τομέας, τα οποία θα πρέπει να επιλυθούν σε επίπεδο ΕΕ, ώστε να υπάρξει το επιθυμητό αποτέλεσμα. Το πρώτο πρόβλημα είναι το περιεχόμενο της κατακερματισμένης αγοράς που προκύπτει από την πολιτισμική και γλωσσική πολυμορφία της Ευρώπης, κάτι που έχει ως συνέπεια οι εν λόγω τομείς να είναι πρωτίστως κατακερματισμένοι σε εθνικό και γλωσσικό επίπεδο και να στερούνται κρίσιμης μάζας. Προς το παρόν, αυτό συνεπάγεται, αφενός, μια διακρατική κυκλοφορία έργων και μια κινητικότητα καλλιτεχνών και επαγγελματιών που δεν επιτυγχάνονται στον καλύτερο δυνατό βαθμό και, αφετέρου, γεωγραφικές ανισορροπίες. Επιπλέον, περιορίζει την επιλογή και την πρόσβαση των καταναλωτών σε ευρωπαϊκά πολιτιστικά έργα. Το δεύτερο πρόβλημα είναι η ανάγκη προσαρμογής των τομέων στον αντίκτυπο της παγκοσμιοποίησης και της στροφής στην ψηφιακή εποχή. Η παγκοσμιοποίηση έχει την τάση να αυξάνει τη συγκέντρωση της προσφοράς σ’ έναν περιορισμένο αριθμό σημαντικών παραγόντων, γεγονός που συνιστά απειλή για την πολιτισμική και γλωσσική πολυμορφία. Η στροφή στην ψηφιακή εποχή επηρεάζει σε τεράστιο βαθμό την παραγωγή, τη διαχείριση, τη διάδοση, την πρόσβαση, την κατανάλωση και την αποτίμηση των πολιτιστικών αγαθών, δημιουργώντας ευκαιρίες αλλά και προκλήσεις, ενώ ο τομέας θα αποκομίσει οφέλη από προσεγγίσεις και λύσεις διακρατικού χαρακτήρα. Το τρίτο πρόβλημα είναι η έλλειψη συγκρίσιμων στοιχείων σχετικά με τον πολιτιστικό τομέα σε ευρωπαϊκό και εθνικό επίπεδο. Αυτό επηρεάζει τον συντονισμό της ευρωπαϊκής πολιτικής, που μπορεί να αποδειχθεί χρήσιμος μοχλός για τις εξελίξεις στην εθνική πολιτική και τις συστημικές αλλαγές, με χαμηλό κόστος για τον προϋπολογισμό της ΕΕ και με την απόλυτη προσήλωση στην αρχή της επικουρικότητας. Το τέταρτο πρόβλημα είναι οι δυσκολίες που συναντούν οι πολιτιστικές και οι δημιουργικές ΜΜΕ όσον αφορά την πρόσβασή τους σε χρηματοδότηση. Αυτό οφείλεται στην άυλη φύση πολλών από τα στοιχεία ενεργητικού τους, όπως τα δικαιώματα πνευματικής ιδιοκτησίας, τα οποία συνήθως δεν αντικατοπτρίζονται στους λογαριασμούς (σε αντίθεση με τα διπλώματα ευρεσιτεχνίας). Οφείλεται επίσης στο γεγονός ότι, σε αντίθεση με άλλα βιομηχανικά προϊόντα, τα πολιτιστικά έργα δεν παράγονται, κατά κανόνα, μαζικά· κάθε βιβλίο, όπερα, θεατρικό έργο, κινηματογραφική ταινία και βιντεοπαιχνίδι είναι ένα μοναδικό πρωτότυπο· οι δε εταιρείες τείνουν να βασίζονται στην εκτέλεση σχεδίων. Αφού εξετάστηκαν αρκετές επιλογές, οι δύο αυτές εκτιμήσεις επιπτώσεων καταλήγουν στο συμπέρασμα ότι η συγχώνευση των προγραμμάτων «Πολιτισμός», «MEDIA» και «MEDIA Mundus» και η δημιουργία ενός νέου χρηματοδοτικού μηχανισμού στο πλαίσιο ενός και μόνου προγράμματος-πλαισίου θα έχει πλεονεκτήματα έναντι όλων των άλλων εναλλακτικών προτάσεων που εξετάστηκαν όσον αφορά την επίτευξη των αναγκαίων στόχων, την αποτελεσματικότητα, την αποδοτικότητα από την άποψη του κόστους (αποτέλεσμα ανά δαπανούμενο ευρώ) και τη συνοχή. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Το πρόγραμμα θα βασίζεται στα άρθρα 166, 167 και 173 της Συνθήκης για τη λειτουργία της Ευρωπαϊκής Ένωσης (ΣΛΕΕ). Το άρθρο 166 είναι η βάση για τις δράσεις που αναλαμβάνει η ΕΕ στον τομέα της επαγγελματικής κατάρτισης. Το άρθρο 167 προσδιορίζει τις αρμοδιότητες της ΕΕ στον πολιτιστικό τομέα και ζητεί από την Ευρωπαϊκή Ένωση τη λήψη μέτρων που να συμβάλλουν στην άνθηση των πολιτισμών των κρατών μελών, στο πλαίσιο του σεβασμού της εθνικής και περιφερειακής τους πολυμορφίας και, ταυτόχρονα, να προβάλλουν την κοινή πολιτιστική κληρονομιά, ενώ, αν κρίνεται αναγκαίο, να υποστηρίζουν και να συμπληρώνουν τη δράση των κρατών μελών στον τομέα που καλύπτεται από την εν λόγω διάταξη. Το άρθρο 173 της ΣΛΕΕ ορίζει ότι η Ένωση και τα κράτη μέλη μεριμνούν ώστε να εξασφαλίζονται οι αναγκαίες προϋποθέσεις για την ανταγωνιστικότητα της βιομηχανίας της Ένωσης, συμπεριλαμβανομένων μέτρων για την προαγωγή ευνοϊκού περιβάλλοντος για την ανάληψη πρωτοβουλιών και την ανάπτυξη των επιχειρήσεων. Επιπλέον, το άρθρο 3 παράγραφος 3 της Συνθήκης για την Ευρωπαϊκή Ένωση αναγνωρίζει ότι η εσωτερική αγορά και η οικονομική ανάπτυξη πρέπει να συνοδεύονται από τον σεβασμό της πολιτισμικής και γλωσσικής πολυμορφίας της ΕΕ. Ο Χάρτης Θεμελιωδών Δικαιωμάτων της ΕΕ ορίζει (στο άρθρο 22) ότι η Ένωση πρέπει να σέβεται την πολιτισμική και γλωσσική πολυμορφία. Τέλος, η εντολή της Ένωσης αναγνωρίζεται από το διεθνές δίκαιο, στη σύμβασης της UNESCO για την προστασία και την προώθηση της πολυμορφίας της πολιτιστικής έκφρασης, που αποτελεί μέρος του κοινοτικού κεκτημένου. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Ο συνολικός προϋπολογισμός για τις δράσεις (2014-2020) ανέρχεται σε 1,801 δισ. ευρώ (τρέχουσες τιμές). 5. ΠΡΟΑΙΡΕΤΙΚΑ ΣΤΟΙΧΕΙΑ Το προτεινόμενο πρόγραμμα αποτελείται από ένα πλαίσιο με τρεις συνιστώσες: – τη Διατομεακή Συνιστώσα, που απευθύνεται σε όλους τους πολιτιστικούς και δημιουργικούς τομείς και περιλαμβάνει έναν χρηματοδοτικό μηχανισμό, καθώς και υποστήριξη της διακρατικής συνεργασίας σε επίπεδο πολιτικής και καινοτόμες διατομεακές δράσεις· – τη συνιστώσα «Πολιτισμός», η οποία θα αφορά τον πολιτιστικό και στον δημιουργικό τομέα· – τη συνιστώσα «MEDIA», η οποία θα αφορά τον οπτικοακουστικό τομέα. Η ενδεικτική κατανομή κονδυλίων από τον προϋπολογισμό θα είναι: 15 % για τη «Διατομεακή συνιστώσα», 30 % για τη συνιστώσα «Πολιτισμός» και 55 % για τη συνιστώσα «MEDIA». Οι γενικοί στόχοι θα είναι i) η προάσπιση και η προώθηση της ευρωπαϊκής πολιτισμικής και γλωσσικής πολυμορφίας και ii) η ενίσχυση της ανταγωνιστικότητας του τομέα· με τον τρόπο αυτό, θα συμβάλουν στην υλοποίηση της στρατηγικής «Ευρώπη 2020» και των εμβληματικών πρωτοβουλιών της. Οι ειδικοί στόχοι είναι οι εξής: – υποστήριξη της δυνατότητας του ευρωπαϊκού πολιτιστικού και δημιουργικού τομέα να λειτουργούν σε διακρατικό επίπεδο, όπως με την ενίσχυση των δεσμών και των δικτύων μεταξύ των φορέων· – προώθηση της διακρατικής κυκλοφορίας των έργων και των φορέων του πολιτιστικού και του δημιουργικού τομέα, και στροφή προς ένα νέο κοινό εντός και εκτός Ευρώπης· – ενίσχυση της χρηματοδοτικής δυνατότητας του πολιτιστικού και του δημιουργικού τομέα· – υποστήριξη της διακρατικής συνεργασίας σε επίπεδο πολιτικής, προκειμένου να τονωθεί η χάραξη πολιτικής, η καινοτομία, η δημιουργία ακροατηρίου και η κατάρτιση νέων επιχειρηματικών μοντέλων. Κάθε συνιστώσα θα καθορίζει τις δικές της προτεραιότητες και τα δικά της μέτρα, ενώ θα ιεραρχεί σχέδια με συστημική επίδραση στους τομείς, π.χ. μέσω της στήριξης νέων επιχειρηματικών μοντέλων, της δημιουργίας δικτύων και της ανταλλαγής τεχνογνωσίας, ιδίως όσον αφορά τη στροφή στην ψηφιακή εποχή και την παγκοσμιοποίηση των συγκεκριμένων τομέων. Ένας άλλος σημαντικός και νέος στόχος θα είναι η αύξηση του ενδιαφέροντος σε ευρωπαϊκά έργα μέσω της στήριξης των δραστηριοτήτων που αποβλέπουν στη δημιουργία ακροατηρίου. Η διεθνής διάσταση της Δημιουργικής Ευρώπης θα ενσωματωθεί με τα ακόλουθα μέτρα: – δυνατότητα συμμετοχής προσχωρουσών χωρών, υποψηφίων χωρών και δυνητικά υποψηφίων χωρών για τις οποίες υπάρχει προενταξιακή στρατηγική, χωρών του ΕΟΧ, χωρών της Ευρωπαϊκής Πολιτικής Γειτονίας (ΕΠΓ) και της Ελβετίας· – δυνατότητα διμερούς συνεργασίας με άλλες τρίτες χώρες και διεθνείς οργανισμούς· – συγκεκριμένες δράσεις που θα απευθύνονται σε διεθνείς επαγγελματίες (ενσωμάτωση του προγράμματος «MEDIA Mundus»). 6. ΑΠΛΟΥΣΤΕΥΣΗ Σημαντικός αριθμός απλουστεύσεων είχαν ήδη εισαχθεί για τη διαχείριση των τρεχόντων προγραμμάτων «Πολιτισμός» και «MEDIA». Ωστόσο, θα προστεθούν περαιτέρω βελτιώσεις στο πρόγραμμα «Δημιουργική Ευρώπη». Γενικώς, θα γίνει μεγαλύτερη χρήση κατ’ αποκοπή ποσών, θα ληφθούν περισσότερες αποφάσεις για επιδοτήσεις και θα υπογραφούν συμφωνίες-πλαίσια εταιρικής σχέσης, θα ενταθεί η ηλεκτρονική υποβολή αιτήσεων και εκθέσεων για όλες τις δράσεις, ενώ θα δημιουργηθεί ηλεκτρονική πύλη με σκοπό τη μείωση των εντύπων για τους αιτούντες και τους δικαιούχους. Ο αριθμός των μέσων και των προσκλήσεων υποβολής προτάσεων τον οποίο θα διαχειρίζεται ο Εκτελεστικός οργανισμός εκπαίδευσης, οπτικοακουστικών θεμάτων και πολιτισμού (EACEA) στο πλαίσιο της συνιστώσας «Πολιτισμός» θα απλουστευθεί με τον περιορισμό των βασικών τους κατηγοριών από 9 σε 4. Οι επιδοτήσεις λειτουργίας, που προκαλούσαν σύγχυση στους αιτούντες και στους δικαιούχους, θα διακοπούν προς όφελος των επιδοτήσεων σχεδίων. Ο χρηματοδοτικός μηχανισμός θα έχει ως αποτέλεσμα την καλύτερη χρήση των κονδυλίων της ΕΕ μέσω της χρηματοπιστωτικής μόχλευσης που θα δημιουργήσει και της επαναχρησιμοποίησης των ανανεούμενων πιστώσεων, κάτι που θα προσδώσει στην Επιτροπή μεγαλύτερη αποτελεσματικότητα απ’ ό,τι οι παραδοσιακές επιδοτήσεις στους δικαιούχους. Ένα άλλο σημαντικό μέτρο απλούστευσης θα είναι η συγχώνευση των δύο δικτύων ενημέρωσης ώστε να υπάρξουν οικονομίες κλίμακας και μεγαλύτερη διαφάνεια για το κοινό με την ύπαρξη ενός και μόνου ενωσιακού σημείου εισόδου: τα γραφεία της Δημιουργικής Ευρώπης. Η θέσπιση μίας και μόνο επιτροπής προγράμματος θα συμβάλει επίσης σε μια περισσότερο αποτελεσματική από άποψη κόστους και λιτή διαχείριση του προγράμματος, όχι μόνο με περικοπές στο κόστος εφαρμογής αλλά και με τη μεγαλύτερη αποτελεσματικότητα που θα προέκυπτε από ισχυρότερες συνέργειες μεταξύ των οικείων πολιτικών και τομέων. 2011/0370 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση του προγράμματος «Δημιουργική Ευρώπη» (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 167 παράγραφος 5 πρώτη περίπτωση, το άρθρο 173 παράγραφος 3 και το άρθρο 166 παράγραφος 4, Έχοντας υπόψη την πρόταση της Ευρωπαϊκής Επιτροπής, Έπειτα από διαβίβαση της πρότασης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής, Έχοντας υπόψη τη γνώμη της Επιτροπής των Περιφερειών, Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Η Συνθήκη αποβλέπει σε μια διαρκώς στενότερη σύνδεση μεταξύ των λαών της Ευρώπης και αναθέτει στην Ένωση το καθήκον, μεταξύ άλλων, να συμβάλλει στην άνθηση των πολιτισμών των κρατών μελών, στο πλαίσιο του σεβασμού της εθνικής και περιφερειακής τους πολυμορφίας και, ταυτόχρονα, να εξασφαλίζει τις αναγκαίες προϋποθέσεις για την ανταγωνιστικότητα της ενωσιακής βιομηχανίας. Σ’ αυτό το πλαίσιο, η Ένωση, όπου κρίνεται αναγκαίο, υποστηρίζει και συμπληρώνει τις ενέργειες των κρατών μελών για τον σεβασμό της πολιτισμικής και γλωσσικής πολυμορφίας, για την ενίσχυση της ανταγωνιστικότητας των ευρωπαϊκών πολιτιστικών και δημιουργικών τομέων και για τη διευκόλυνση της προσαρμογής στις μεταβολές του κλάδου, ιδίως μέσω της επαγγελματικής κατάρτισης. (2) Η υποστήριξη του πολιτιστικού και του δημιουργικού τομέα από την Ένωση βασίζεται στην πείρα που έχει αποκτηθεί με τα ακόλουθα προγράμματα και δράσεις: την απόφαση αριθ. 1855/2006/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τη θέσπιση του προγράμματος Πολιτισμός (2007-2013)[8]· την απόφαση αριθ. 1718/2006/ΕΚ του Ευρωπαϊκού Κοινοβουλίου και του Συμβουλίου, της 15ης Νοεμβρίου 2006, περί εφαρμογής προγράμματος υποστήριξης του ευρωπαϊκού οπτικοακουστικού τομέα (MEDIA 2007)[9]· την απόφαση αριθ. 1041/2009/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη θέσπιση προγράμματος για την οπτικοακουστική συνεργασία με επαγγελματίες από τρίτες χώρες (MEDIA Mundus 2011-2013)[10]· την απόφαση αριθ. 1622/2006/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 2006, για τη θέσπιση κοινοτικής δράσης όσον αφορά την εκδήλωση Πολιτιστική Πρωτεύουσα της Ευρώπης για τα έτη 2007 έως 2019[11] και την απόφαση αριθ. xy/2011[12] (Σήμα Ευρωπαϊκής Κληρονομιάς). (3) Η ανακοίνωση σχετικά με μια ευρωπαϊκή ατζέντα για τον πολιτισμό σ’ έναν κόσμο παγκοσμιοποίησης[13], η οποία εγκρίθηκε από το Συμβούλιο σε ψήφισμά του στις 16 Νοεμβρίου 2007[14], θέτει τους στόχους για τις μελλοντικές δραστηριότητες της Ευρωπαϊκής Ένωσης όσον αφορά τον πολιτιστικό και τον δημιουργικό τομέα. Στόχος της ανακοίνωσης είναι η προώθηση της πολιτισμικής πολυμορφίας και του διαπολιτισμικού διαλόγου, η προαγωγή του πολιτισμού ως καταλύτη για τη δημιουργικότητα στο πλαίσιο της ανάπτυξης και της απασχόλησης, καθώς και η προώθηση του πολιτισμού ως ζωτικού στοιχείου στις διεθνείς σχέσεις της Ένωσης. (4) Αναφορικά με τον Χάρτη των Θεμελιωδών Δικαιωμάτων της Ευρωπαϊκής Ένωσης, και ιδίως με τα άρθρα 11 και 21, ο πολιτιστικός και ο δημιουργικός τομέας συμβάλλουν σημαντικά στην καταπολέμηση κάθε μορφής διακρίσεων, συμπεριλαμβανομένων του ρατσισμού και της ξενοφοβίας, και συνιστούν αξιόλογη πλατφόρμα για την ελευθερία του λόγου. Το άρθρο 22 επιβάλλει την υποχρέωση του σεβασμού της πολιτισμικής και γλωσσικής πολυμορφίας. (5) Η σύμβαση της UNESCO για την προστασία και την προώθηση της πολυμορφίας της πολιτιστικής έκφρασης, που άρχισε να ισχύει στις 18 Μαρτίου 2007 και στην οποία η Ένωση είναι συμβαλλόμενο μέρος, στοχεύει στην ενίσχυση της διεθνούς συνεργασίας, όπως σε διεθνείς συμφωνίες συμπαραγωγής και συνδιανομής, και στην διαμόρφωση αλληλεγγύης, ώστε να ευνοείται η πολιτιστική έκφραση κάθε χώρας. (6) Η Ένωση είναι μέλος του Παγκόσμιου Οργανισμού Εμπορίου (ΠΟΕ) από την 1η Ιανουαρίου 1995 και, ως εκ τούτου, υπέχει τη γενική υποχρέωση να τηρεί τις δεσμεύσεις που έχουν αναληφθεί δυνάμει των συμφωνιών του ΠΟΕ. (7) Η ανακοίνωση της Ευρωπαϊκής Επιτροπής με τίτλο «Στρατηγική για έξυπνη, διατηρήσιμη και χωρίς αποκλεισμούς ανάπτυξη» (στρατηγική «Ευρώπη 2020»)[15] καθορίζει στρατηγική με στόχο να καταστεί η Ένωση μια έξυπνη, βιώσιμη και χωρίς αποκλεισμούς οικονομία, η οποία θα προσφέρει υψηλό επίπεδο απασχόλησης, παραγωγικότητας και κοινωνικής συνοχής. Σ’ αυτή τη στρατηγική, η Επιτροπή επισήμαινε ότι η Ένωση πρέπει να παρέχει ελκυστικότερες συνθήκες-πλαίσια για την καινοτομία και τη δημιουργικότητα, όπως μέσω κινήτρων για την ανάπτυξη επιχειρήσεων που θα βασίζονται στη γνώση και μέσω της μεγαλύτερης πρόσβασης του πολιτιστικού και του δημιουργικού τομέα στη χρηματοδότηση. (8) Η υποστήριξη του πολιτιστικού και του δημιουργικού τομέα από την Ένωση βασίζεται στη σημαντική πείρα που έχει αποκτηθεί με τα προγράμματα «Πολιτισμός», «MEDIA» και «MEDIA Mundus». Τα προγράμματα αυτά αποτέλεσαν αντικείμενο τακτικής παρακολούθησης και εξωτερικών αξιολογήσεων, ενώ διοργανώθηκαν και δημόσιες διαβουλεύσεις σχετικά με το μέλλον τους. (9) Από την παρακολούθηση, την αξιολόγηση και τη δημόσια διαβούλευση προκύπτει ότι τα προγράμματα «Πολιτισμός», «MEDIA» και «MEDIA Mundus» διαδραματίζουν εξέχοντα ρόλο στην προάσπιση και την προώθηση της πολιτισμικής και γλωσσικής πολυμορφίας της Ευρώπης και ότι εξυπηρετούν τις ανάγκες του πολιτιστικού και του δημιουργικού τομέα, αλλά και ότι οι στόχοι οποιουδήποτε νέου προγράμματος θα πρέπει να ευθυγραμμίζονται με τους ευρύτερους στόχους της στρατηγικής «Ευρώπη 2020». Από αυτές τις αξιολογήσεις και διαβουλεύσεις, καθώς και από διάφορες ανεξάρτητες μελέτες, ιδίως τη μελέτη σχετικά με την επιχειρηματική διάσταση της πολιτιστικής και της δημιουργικής βιομηχανίας, προκύπτει επίσης ότι ο πολιτιστικός και ο δημιουργικός τομέας αντιμετωπίζουν κοινές προκλήσεις, δηλαδή το περιεχόμενο της ιδιαίτερα κατακερματισμένης αγοράς, τον αντίκτυπο της στροφής στην ψηφιακή εποχή και την παγκοσμιοποίηση, τις δυσκολίες όσον αφορά την πρόσβαση στη χρηματοδότηση και την έλλειψη συγκρίσιμων στοιχείων, παράμετροι που απαιτούν όλες την ανάληψη δράσης σε επίπεδο Ένωσης. (10) Ο πολιτιστικός και ο δημιουργικός τομέας της Ευρώπης είναι εγγενώς κατακερματισμένοι σε εθνικό και γλωσσικό επίπεδο. Αφενός, ο κατακερματισμός έχει ως αποτέλεσμα τη διαμόρφωση ενός πολιτισμικά ποικίλου και ιδιαίτερα ανεξάρτητου πολιτιστικού τοπίου, δίνοντας φωνή στις διάφορες πολιτιστικές παραδόσεις που συνιστούν την πολυμορφία της ευρωπαϊκής μας κληρονομιάς. Αφετέρου, ο κατακερματισμός συνεπάγεται μια διακρατική κυκλοφορία των πολιτιστικών και δημιουργικών έργων και μια κινητικότητα των φορέων εντός και εκτός της Ένωσης που είναι περιορισμένες και δεν επιτυγχάνονται στον καλύτερο δυνατό βαθμό, καθώς και γεωγραφικές ανισορροπίες και, ως εκ τούτου, μικρότερο εύρος επιλογών για τον καταναλωτή. (11) Η στροφή στην ψηφιακή εποχή επηρεάζει σε τεράστιο βαθμό την παραγωγή, τη διάδοση, την πρόσβαση, την κατανάλωση και την αποτίμηση των πολιτιστικών και δημιουργικών αγαθών. Αυτές οι αλλαγές προσφέρουν αξιόλογες ευκαιρίες για τον ευρωπαϊκό πολιτιστικό και δημιουργικό τομέα. Το χαμηλότερο κόστος διανομής, οι νέοι δίαυλοι διανομής και οι νέες ευκαιρίες για εξειδικευμένα προϊόντα μπορούν να διευκολύνουν την πρόσβαση και να αυξήσουν την κυκλοφορία σε παγκόσμιο επίπεδο. Για να αξιοποιηθούν αυτές οι ευκαιρίες και να υπάρξει προσαρμογή στο πλαίσιο της ψηφιοποίησης και της παγκοσμιοποίησης, ο πολιτιστικός και ο δημιουργικός τομέα πρέπει να αναπτύξουν νέες δεξιότητες, ενώ απαιτείται να αποκτήσουν μεγαλύτερη πρόσβαση στη χρηματοδότηση, προκειμένου να αναβαθμίσουν τον εξοπλισμό τους, να καταρτίσουν νέες μεθόδους παραγωγής και διανομής και να προσαρμόσουν τα επιχειρηματικά μοντέλα τους. (12) Οι τρέχουσες πρακτικές διανομής υποστηρίζουν το σύστημα χρηματοδότησης ταινιών. Ωστόσο, γίνεται διαρκώς πιο επιτακτική η ανάγκη να προωθηθεί η ανάδειξη ελκυστικών ηλεκτρονικών νόμιμων προσφορών και να ενθαρρυνθεί η καινοτομία. Για τον λόγο αυτό, είναι σημαντικό να προωθηθεί η ευελιξία των νέων τρόπων διανομής, ώστε να καταστεί εφικτή η ανάδειξη νέων επιχειρηματικών μοντέλων. (13) Μία από τις μεγαλύτερες προκλήσεις του πολιτιστικού και του δημιουργικού τομέα –ιδίως των μικρών φορέων, συμπεριλαμβανομένων των μικρομεσαίων επιχειρήσεων (ΜΜΕ) και των μικροεπιχειρήσεων– είναι η δυσκολία τους να αποκτήσουν πρόσβαση στα κεφάλαια που απαιτούνται για να χρηματοδοτήσουν τις δραστηριότητές τους, να αναπτυχθούν, να διατηρήσουν την ανταγωνιστικότητά τους ή να διεθνοποιηθούν. Αν και αυτό συνιστά, γενικά, μια πρόκληση με την οποία έρχονται συχνά αντιμέτωπες οι ΜΜΕ, η κατάσταση είναι πολύ πιο δύσκολη στον πολιτιστικό και τον δημιουργικό τομέα εξαιτίας της άυλης φύσης πολλών από τα στοιχεία ενεργητικού τους, του χαρακτήρα πρωτοτύπου που έχουν οι δραστηριότητές τους, της έλλειψης επενδυτικής ετοιμότητας των φορέων των συγκεκριμένων τομέων, καθώς και της ανεπαρκούς επενδυτικής ετοιμότητας των χρηματοπιστωτικών ιδρυμάτων. (14) Η συμμαχία του ευρωπαϊκού κλάδου δημιουργικότητας (European Creative Industries Alliance), ως πιλοτικό σχέδιο, είναι διατομεακή πρωτοβουλία που θα υποστηρίζει πρωτίστως τις δημιουργικές βιομηχανίες σε επίπεδο πολιτικής. Στόχος της συμμαχίας είναι η μόχλευση επιπλέον κονδυλίων για τις δημιουργικές βιομηχανίες και η τόνωση της ζήτησης υπηρεσιών των εν λόγω βιομηχανιών από άλλους κλάδους και τομείς. Η δοκιμή νέων μέσων για την καλύτερη υποστήριξη της καινοτομίας στις δημιουργικές βιομηχανίες θα πραγματοποιηθεί και θα λάβει χρηματοδότηση προκειμένου να συνεισφέρει σε μια πλατφόρμα μάθησης μέσω ανταλλαγής εμπειριών σε επίπεδο πολιτικής, στην οποία θα συμμετέχουν ευρωπαίοι, εθνικοί και περιφερειακοί παράγοντες. (15) Είναι αναγκαίο να συνενωθούν τα τρέχοντα μεμονωμένα προγράμματα της Ένωσης για τον πολιτιστικό και τον δημιουργικό τομέα σε ένα και μόνο συγκεντρωτικό πρόγραμμα, ώστε να υποστηριχθούν αποτελεσματικότερα οι πολιτιστικοί και δημιουργικοί φορείς, προκειμένου να αξιοποιήσουν τις ευκαιρίες που προσφέρουν η ψηφιοποίηση και η παγκοσμιοποίηση και να διευκολυνθούν στην αντιμετώπιση ζητημάτων που οδηγούν σήμερα στον κατακερματισμό της αγοράς. Το πρόγραμμα, για να είναι αποτελεσματικό, θα πρέπει να λαμβάνει υπόψη τη συγκεκριμένη φύση των επιμέρους τομέων, τις διαφορετικές ομάδες-στόχους τους και τις ιδιαίτερες ανάγκες τους μέσω εξατομικευμένης προσέγγισης στο πλαίσιο ανεξάρτητων συνιστωσών. (16) Ο θεσμός της Πολιτιστικής Πρωτεύουσας της Ευρώπης και το Σήμα Ευρωπαϊκής Κληρονομιάς ενισχύουν στους ανθρώπους την αίσθηση ότι ανήκουν σε έναν κοινό πολιτισμικό χώρο και αυξάνουν την αξία της πολιτιστικής κληρονομιάς. Θα πρέπει να υπάρξει χρηματοδότηση για τις δύο αυτές δράσεις της Ένωσης. (17) Δυνατότητα συμμετοχής στο πρόγραμμα θα έχουν προσχωρούσες χώρες, υποψήφιες χώρες και δυνητικά υποψήφιες χώρες για τις οποίες υπάρχει προενταξιακή στρατηγική, σύμφωνα με τις γενικές αρχές και τους γενικούς όρους για τη συμμετοχή των χωρών αυτών στα προγράμματα της Ένωσης, αρχές και όροι που θεσπίζονται στις αντίστοιχες συμφωνίες-πλαίσια, στις αποφάσεις του Συμβουλίου Σύνδεσης και σε παρόμοιες συμφωνίες. Δυνατότητα συμμετοχής θα έχουν επίσης οι χώρες ΕΖΕΣ που είναι συμβαλλόμενα μέρη της συμφωνίας ΕΟΧ, καθώς και χώρες της Ευρωπαϊκής Πολιτικής Γειτονίας σύμφωνα με τις διαδικασίες που καθορίζονται στις εν λόγω χώρες με βάση τις συμφωνίες-πλαίσια που προβλέπουν τη συμμετοχή τους σε προγράμματα της Ευρωπαϊκής Ένωσης. Η συμμετοχή της Ελβετικής Συνομοσπονδίας υπόκειται σε ειδικές ρυθμίσεις με την εν λόγω χώρα. (18) Το πρόγραμμα θα πρέπει να είναι επίσης ανοικτό σε δράσεις διμερούς ή πολυμερούς συνεργασίας με χώρες εκτός ΕΕ βάσει συμπληρωματικών πιστώσεων που θα καθοριστούν. (19) Η συνεργασία μεταξύ του προγράμματος και διεθνών οργανισμών στον πολιτιστικό και τον οπτικοακουστικό τομέα –όπως της UNESCO, του Συμβουλίου της Ευρώπης και ιδίως του Ευρωπαϊκού Ταμείου Ενίσχυσης των Κινηματογραφικών και Οπτικοακουστικών Συμπαραγωγών (Eurimages), του ΟΟΣΑ και του Παγκόσμιου Οργανισμού Διανοητικής Ιδιοκτησίας (ΠΟΔΙ)– πρέπει να ενισχυθεί. (20) Είναι αναγκαίο να εξασφαλιστεί η ευρωπαϊκή προστιθέμενη αξία για όλες τις δράσεις που πραγματοποιούνται εντός του πλαισίου του προγράμματος, η συμπληρωματικότητα με τις δραστηριότητες των κρατών μελών και η συμμόρφωση με το άρθρο 167 παράγραφος 4 της Συνθήκης και με άλλες δραστηριότητες της Ένωσης, ιδίως στον τομέα της εκπαίδευσης, της έρευνας και καινοτομίας, της βιομηχανικής πολιτικής και της πολιτικής για τη συνοχή, του τουρισμού και των εξωτερικών σχέσεων. (21) Ο παρών κανονισμός καθορίζει, για όλη τη διάρκεια του προγράμματος, το χρηματοδοτικό πλαίσιο που θα αποτελέσει το κύριο σημείο αναφοράς, κατά την έννοια του σημείου 17 της Διοργανικής Συμφωνίας, της XX/YY/201Z, μεταξύ του Ευρωπαϊκού Κοινοβουλίου, του Συμβουλίου και της Επιτροπής, για τη συνεργασία σε δημοσιονομικά θέματα και τη χρηστή δημοσιονομική διαχείριση και για την αρμόδια επί του προϋπολογισμού αρχή κατά τη διάρκεια της ετήσιας διαδικασίας του προϋπολογισμού. (22) Σύμφωνα με τον κανονισμό (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων, η Επιτροπή έχει αναθέσει στον Εκτελεστικό οργανισμό εκπαίδευσης, οπτικοακουστικών θεμάτων και πολιτισμού (EACEA) εκτελεστικά καθήκοντα ως προς τη διαχείριση του προγράμματος κοινοτικής δράσης στους τομείς της εκπαίδευσης, των οπτικοακουστικών θεμάτων και του πολιτισμού από το 2009. Ως εκ τούτου, με βάση την ανάλυση της σχέσης κόστους-οφέλους, η Επιτροπή μπορεί να προσφεύγει σε νέο ή υφιστάμενο εκτελεστικό οργανισμό για την εφαρμογή του προγράμματος «Δημιουργική Ευρώπη» 2014-2020, όπως ορίζεται στον κανονισμό (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων. (23) Όσον αφορά την υλοποίηση του προγράμματος, θα πρέπει να συνυπολογιστεί ο ιδιαίτερος χαρακτήρας του πολιτιστικού και του δημιουργικού τομέα, ενώ θα πρέπει να ληφθεί ειδική μέριμνα ώστε να εξασφαλιστεί η απλούστευση των διοικητικών και χρηματοδοτικών διαδικασιών. (24) Όσον αφορά τον κανονισμό (Ευρατόμ, ΕΚ) αριθ. 2185/96 του Συμβουλίου και τον κανονισμό (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου, καθώς και την Ευρωπαϊκή Υπηρεσία Καταπολέμησης της Απάτης (OLAF), θα πρέπει να καταρτιστούν και να εφαρμοστούν κατάλληλα μέτρα για την πρόληψη της απάτης και την ανάκτηση κονδυλίων που έχουν απολεσθεί, μεταβιβαστεί ή χρησιμοποιηθεί αντικανονικά. (25) Όπως αναφέρεται στην έκθεση της Επιτροπής, της 30ής Ιουλίου 2010, σχετικά με τον αντίκτυπο των αποφάσεων του Ευρωπαϊκού Κοινοβουλίου και του Συμβουλίου που τροποποιούν τις νομικές βάσεις των ευρωπαϊκών προγραμμάτων στους τομείς της διά βίου μάθησης, του πολιτισμού, της νεολαίας και της συμμετοχής του πολίτη στα κοινά, η ουσιαστική συντόμευση των προθεσμιών στις διαδικασίες διαχείρισης αύξησε την αποτελεσματικότητα των προγραμμάτων. Η απλούστευση αυτού του είδους θα πρέπει να συνεχιστεί. (26) Για να εξασφαλιστούν ενιαίοι όροι υλοποίησης του παρόντος προγράμματος, οι εκτελεστικές αρμοδιότητες θα πρέπει να ανατεθούν στην Επιτροπή και να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή[16]. (27) Σύμφωνα με τις αρχές για την αξιολόγηση βάσει επιδόσεων, οι διαδικασίες για την παρακολούθηση και την αξιολόγηση του προγράμματος θα πρέπει να περιλαμβάνουν λεπτομερείς ετήσιες εκθέσεις και να αναφέρονται στους ειδικούς, μετρήσιμους, εφικτούς, σχετικούς και χρονικά καθορισμένους στόχους και δείκτες που ορίζονται στον παρόντα κανονισμό. (28) Τα οικονομικά συμφέροντα της Ένωσης πρέπει να προστατεύονται με αναλογικά μέτρα σε ολόκληρο τον κύκλο των δαπανών, όπου συμπεριλαμβάνονται η πρόληψη, ο εντοπισμός και η διερεύνηση παρατυπιών, η ανάκτηση απολεσθέντων, αχρεωστήτως καταβληθέντων ή κακώς χρησιμοποιηθέντων κονδυλίων και, κατά περίπτωση, η επιβολή κυρώσεων. (29) Θα πρέπει να υπάρξει μέριμνα για τη λήψη μέτρων που θα διέπουν τη μετάβαση από τα προγράμματα «Πολιτισμός 2007», «MEDIA 2007» και «MEDIA Mundus» στο πρόγραμμα που θεσπίζεται με τον παρόντα κανονισμό. (30) Με δεδομένο τον διακρατικό και διεθνή χαρακτήρα των προτεινόμενων δράσεων, οι στόχοι του παρόντος κανονισμού δεν μπορούν να επιτευχθούν επαρκώς αποκλειστικά και μόνο από τα κράτη μέλη. Για λόγους κλίμακας και αναμενόμενης έκβασης αυτών των δράσεων, τα διακρατικά αποτελέσματα μπορούν να επιτευχθούν καλύτερα με τη λήψη δράσης σε επίπεδο Ένωσης. Η Ένωση μπορεί να θεσπίσει μέτρα σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης. Σύμφωνα με την αρχή της αναλογικότητας, όπως ορίζεται στο εν λόγω άρθρο, ο παρών κανονισμός δεν υπερβαίνει τα αναγκαία για την επίτευξη των στόχων που έγκεινται στην προάσπιση και προώθηση της ευρωπαϊκής πολιτισμικής και γλωσσικής πολυμορφίας και στην ενίσχυση της ανταγωνιστικότητας του πολιτιστικού και του δημιουργικού τομέα από την 1η Ιανουαρίου 2014 έως τις 31 Δεκεμβρίου 2020, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: ΚΕΦΑΛΑΙΟ I Γενικές διατάξεις Άρθρο 1 Αντικείμενο Ο παρών κανονισμός θεσπίζει το πρόγραμμα «Δημιουργική Ευρώπη» για την υποστήριξη του ευρωπαϊκού πολιτιστικού και δημιουργικού τομέα (στο εξής «το πρόγραμμα») για την περίοδο από την 1η Ιανουαρίου 2014 έως τις 31 Δεκεμβρίου 2020. Άρθρο 2 Ορισμοί Για τους σκοπούς του παρόντος κανονισμού, ισχύουν οι ακόλουθοι ορισμοί: 1. «πολιτιστικός και δημιουργικός τομέας»: κάθε τομέας του οποίου οι δραστηριότητες βασίζονται σε πολιτισμικές αξίες και/ή αποτελεί προϊόν καλλιτεχνικής και δημιουργικής έκφρασης, ανεξάρτητα από το αν αυτές οι δραστηριότητες έχουν ή όχι ως γνώμονα την αγορά και ανεξάρτητα από το είδος της δομής που τις εκτελεί. Οι εν λόγω δραστηριότητες περιλαμβάνουν τη δημιουργία, την παραγωγή, τη διάδοση και τη διατήρηση των αγαθών και των υπηρεσιών που ενσαρκώνουν πολιτιστική, καλλιτεχνική ή δημιουργική έκφραση, καθώς και συναφείς λειτουργίες όπως η εκπαίδευση, η διαχείριση ή η κανονιστική ρύθμιση. Ο πολιτιστικός και ο δημιουργικός τομέας περιλαμβάνουν ιδίως την αρχιτεκτονική, τα αρχεία και τις βιβλιοθήκες, τα καλλιτεχνήματα, τα οπτικοακουστικά προϊόντα (όπως ταινίες, τηλεόραση, βιντεοπαιχνίδια και πολυμέσα), την πολιτιστική κληρονομιά, τα σχέδια, τα φεστιβάλ, τη μουσική, τις παραστατικές τέχνες, τις εκδόσεις, το ραδιόφωνο και τις εικαστικές τέχνες· 2. «φορέας»: επαγγελματίας, οργανισμός/οργάνωση, επιχείρηση ή ίδρυμα που δραστηριοποιείται στον πολιτιστικό και τον δημιουργικό τομέα· 3. «χρηματοπιστωτικοί διαμεσολαβητές»: χρηματοπιστωτικά ιδρύματα που παρέχουν ή σχεδιάζουν να παρέχουν δανειακές διευκολύνσεις ή επιπλέον εμπειρογνωμοσύνη σχετικά με τον πολιτιστικό και τον δημιουργικό τομέα. Άρθρο 3 Ευρωπαϊκή προστιθέμενη αξία 4. Το πρόγραμμα υποστηρίζει μόνο τις δράσεις και τις δραστηριότητες που παρουσιάζουν δυνητική ευρωπαϊκή προστιθέμενη αξία και συμβάλλουν στην επίτευξη των στόχων της στρατηγικής «Ευρώπη 2020» και των εμβληματικών πρωτοβουλιών της. 5. Η ευρωπαϊκή προστιθέμενη αξία εξασφαλίζεται ιδίως με τα εξής: α) τον διακρατικό χαρακτήρα των συναφών δραστηριοτήτων και του αντικτύπου τους, που θα συμπληρώνουν εθνικά, διεθνή και άλλα ενωσιακά προγράμματα· β) τις οικονομίες κλίμακας και την κρίσιμη μάζα που μπορεί να τονώσει μια στήριξη από την ΕΕ, προκαλώντας μόχλευση για επιπλέον κονδύλια· γ) τη διακρατική συνεργασία, που μπορεί να προωθήσει πιο συνθετικές, γρήγορες και αποτελεσματικές απαντήσεις στις παγκόσμιες προκλήσεις και να έχει μακροχρόνια συστημικά αποτελέσματα στους συγκεκριμένους τομείς· δ) την εξασφάλιση πιο ισότιμων κανόνων παιχνιδιού στον πολιτιστικό και τον δημιουργικό τομέα της Ευρώπης, με βάση τις χώρες με χαμηλή δυνατότητα παραγωγής και/ή τις χώρες ή περιφέρειες με περιορισμένη γεωγραφική και γλωσσική εμβέλεια. Άρθρο 4 Γενικοί στόχοι του προγράμματος Οι γενικοί στόχοι του προγράμματος είναι οι εξής: α) να ενταθεί η προάσπιση και προώθηση της ευρωπαϊκής πολιτισμικής και γλωσσικής πολυμορφίας· β) να ενισχυθεί η ανταγωνιστικότητα του πολιτιστικού και του δημιουργικού τομέα με σκοπό την προώθηση έξυπνης, βιώσιμης και χωρίς αποκλεισμούς ανάπτυξης. Άρθρο 5 Ειδικοί στόχοι του Προγράμματος Οι ειδικοί στόχοι του προγράμματος είναι οι εξής: α) να στηριχθεί η ικανότητα του ευρωπαϊκού πολιτιστικού και δημιουργικού τομέα να λειτουργούν διακρατικά· β) να προωθηθεί η διακρατική κυκλοφορία των έργων και των φορέων του πολιτιστικού και του δημιουργικού τομέα και να γίνει στροφή προς νέα ακροατήρια εντός και εκτός Ευρώπης· γ) να ενισχυθεί η χρηματοδοτική ικανότητα του πολιτιστικού και του δημιουργικού τομέα, και ιδίως των μικρομεσαίων επιχειρήσεων και οργανισμών· δ) να στηριχθεί η διακρατική συνεργασία σε επίπεδο πολιτικής, προκειμένου να τονωθεί η χάραξη πολιτικής, η καινοτομία, η δημιουργία ακροατηρίου και η κατάρτιση νέων επιχειρηματικών μοντέλων. Άρθρο 6 Διάρθρωση του προγράμματος Το πρόγραμμα αποτελείται από τις ακόλουθες συνιστώσες: α) τη «Διατομεακή Συνιστώσα», η οποία θα αφορά όλους τους πολιτιστικούς και δημιουργικούς τομείς· β) τη συνιστώσα «Πολιτισμός», η οποία θα αφορά τον πολιτιστικό και στον δημιουργικό τομέα· γ) τη συνιστώσα «MEDIA», η οποία θα αφορά τον οπτικοακουστικό τομέα. ΚΕΦΑΛΑΙΟ II Η Διατομεακή Συνιστώσα Άρθρο 7 Ο μηχανισμός για τον πολιτιστικό και τον δημιουργικό τομέα 1. Η Επιτροπή δημιουργεί έναν μηχανισμό για τον πολιτιστικό και τον δημιουργικό τομέα, ο οποίος θα λειτουργεί στο πλαίσιο ενός ενωσιακού μέσου δανεισμού για τις μικρομεσαίες επιχειρήσεις. Ο εν λόγω μηχανισμός έχει τις ακόλουθες προτεραιότητες: α) να διευκολύνει την πρόσβαση στη χρηματοδότηση των μικρομεσαίων επιχειρήσεων και οργανισμών του ευρωπαϊκού πολιτιστικού και δημιουργικού τομέα· β) να βελτιώσει, για τον σκοπό αυτό, τη δυνατότητα των χρηματοπιστωτικών ιδρυμάτων να αξιολογούν πολιτιστικά και δημιουργικά σχέδια, συμπεριλαμβανομένων των μέτρων τεχνικής υποστήριξης και δικτύωσης. 2. Οι προτεραιότητες υλοποιούνται όπως ορίζεται στο παράρτημα I. Άρθρο 8 Διακρατική συνεργασία σε επίπεδο πολιτικής Για να τονωθεί η χάραξη πολιτικής, η καινοτομία, η δημιουργία ακροατηρίου και η κατάρτιση νέων επιχειρηματικών μοντέλων στον πολιτιστικό και τον δημιουργικό τομέα, η Επιτροπή εφαρμόζει τα ακόλουθα μέτρα στήριξης για τη διακρατική συνεργασία σε επίπεδο πολιτικής: α) διακρατική ανταλλαγή εμπειριών και τεχνογνωσίας σχετικά με νέα επιχειρηματικά μοντέλα, δραστηριότητες μάθησης από ομοτίμους και δικτύωση μεταξύ πολιτιστικών φορέων και αρμοδίων για τη χάραξη πολιτικής σχετικά με την ανάπτυξη του πολιτιστικού και του δημιουργικού τομέα· β) στοιχεία της αγοράς, μελέτες, εργαλεία για την πρόβλεψη μελλοντικών δεξιοτήτων και θέσεων εργασίας, αξιολογήσεις, αναλύσεις πολιτικής και υποστήριξη των στατιστικών ερευνών· γ) συνδρομή μέλους στο Ευρωπαϊκό κέντρο παρακολούθησης του οπτικοακουστικού τομέα, ώστε να υποστηρίζονται η συλλογή και ανάλυση στοιχείων στον πολιτιστικό και τον δημιουργικό τομέα· δ) δοκιμή νέων και διατομεακών επιχειρηματικών προσεγγίσεων για τη χρηματοδότηση, τη διανομή και την αποτίμηση της δημιουργικότητας· ε) διασκέψεις, σεμινάρια και διάλογος πολιτικής, ακόμα και στον τομέα του πολιτιστικού και μιντιακού γραμματισμού· στ) στήριξη των εθνικών μελών του δικτύου γραφείων Δημιουργικής Ευρώπης, ώστε να εκτελούν τα ακόλουθα καθήκοντα: – προώθηση του προγράμματος «Δημιουργική Ευρώπη» σε εθνικό επίπεδο· – υποστήριξη του πολιτιστικού και του δημιουργικού τομέα όσον αφορά το πρόγραμμα «Δημιουργική Ευρώπη» και ενημέρωση σχετικά με τους διάφορους τύπους ενίσχυσης που είναι διαθέσιμοι στο πλαίσιο της ενωσιακής πολιτικής· – τόνωση της διασυνοριακής συνεργασίας των επαγγελματιών, των ιδρυμάτων, των πλατφορμών και των δικτύων στον πολιτιστικό και τον δημιουργικό τομέα· – υποστήριξη από την Επιτροπή, με την παροχή βοήθειας σχετικά με τον πολιτιστικό και τον δημιουργικό τομέα στα κράτη μέλη, π.χ. μέσω της παροχής στοιχείων για τους συγκεκριμένους τομείς· – υποστήριξη από την Επιτροπή για την εξασφάλιση επαρκούς δημοσιοποίησης και διάδοσης των αποτελεσμάτων και των συνεπειών του προγράμματος. ΚΕΦΑΛΑΙΟ III Η συνιστώσα «Πολιτισμός» Άρθρο 9 Προτεραιότητες της συνιστώσας «Πολιτισμός» 1. Οι προτεραιότητες ως προς την ενίσχυση των ικανοτήτων του τομέα είναι οι εξής: α) υποστηρικτικές δράσεις οι οποίες παρέχουν στους φορείς δεξιότητες και τεχνογνωσία που ενθαρρύνουν την προσαρμογή στις ψηφιακές τεχνολογίες, όπως τη δοκιμή νέων προσεγγίσεων για τη δημιουργία ακροατηρίου και επιχειρηματικών μοντέλων· β) υποστηρικτικές δράσεις οι οποίες επιτρέπουν στους φορείς τη διεθνοποίηση της σταδιοδρομίας τους εντός και εκτός Ευρώπης· γ) υποστήριξη με σκοπό την ενίσχυση ευρωπαίων φορέων και διεθνών πολιτιστικών δικτύων, ώστε να διευκολυνθεί η πρόσβαση σε ευκαιρίες επαγγελματικού χαρακτήρα. 2. Οι προτεραιότητες ως προς την προώθηση της διακρατικής κυκλοφορίας είναι οι εξής: α) υποστήριξη διεθνών περιοδειών, εκδηλώσεων και εκθέσεων· β) υποστήριξη της κυκλοφορίας της ευρωπαϊκής λογοτεχνίας· γ) υποστήριξη της δημιουργίας ακροατηρίου ως μέσου προσέλκυσης ενδιαφέροντος σε ευρωπαϊκά πολιτιστικά έργα. Άρθρο 10 Μέτρα στήριξης της συνιστώσας «Πολιτισμός» Η συνιστώσα «Πολιτισμός» παρέχει στήριξη στα ακόλουθα μέτρα: α) μέτρα συνεργασίας που φέρνουν σε επαφή φορείς από διαφορετικές χώρες οι οποίοι αναλαμβάνουν τομεακές ή διατομεακές δραστηριότητες· β) δραστηριότητες ευρωπαϊκών φορέων που περιλαμβάνουν δίκτυα φορέων από διάφορες χώρες· γ) δραστηριότητες από οργανισμούς/οργανώσεις που παρέχουν ευρωπαϊκή πλατφόρμα προώθησης για την ανάπτυξη νεοεμφανιζόμενων ταλέντων και την τόνωση της κυκλοφορίας καλλιτεχνών και έργων, με συστημικό και μεγάλης κλίμακας αποτέλεσμα· δ) υποστήριξη της λογοτεχνικής μετάφρασης· ε) ειδικές δράσεις που αποβλέπουν, αφενός, στην επίτευξη μεγαλύτερης προβολής όσον αφορά τον πλούτο και την πολυμορφία των ευρωπαϊκών πολιτισμών και, αφετέρου, στην τόνωση του διαπολιτισμικού διαλόγου και της αλληλοκατανόησης, όπως ευρωπαϊκά πολιτιστικά βραβεία, το Σήμα Ευρωπαϊκής Κληρονομιάς και οι Πολιτιστικές Πρωτεύουσες της Ευρώπης. ΚΕΦΑΛΑΙΟ IV Η συνιστώσα «MEDIA» Άρθρο 11 Προτεραιότητες της συνιστώσας «MEDIA» 1. Οι προτεραιότητες ως προς την ενίσχυση των ικανοτήτων του τομέα είναι οι εξής: α) διευκόλυνση της απόκτησης δεξιοτήτων και της δημιουργίας δικτύων, και ιδίως ενθάρρυνση της χρήσης ψηφιακών τεχνολογιών για την εξασφάλιση της προσαρμογής στις εξελίξεις της αγοράς· β) αύξηση των ικανοτήτων των φορέων του οπτικοακουστικού τομέα να δημιουργούν έργα με δυνατότητα κυκλοφορίας τους εντός και εκτός Ευρώπης και να διευκολύνουν τις ευρωπαϊκές και διεθνείς συμπαραγωγές, και με τηλεοπτικούς φορείς· γ) προώθηση των ανταλλαγών μεταξύ επιχειρήσεων με τη διευκόλυνση της πρόσβασης των φορέων του οπτικοακουστικού τομέα σε αγορές και επιχειρηματικά εργαλεία, ώστε να αυξήσουν την προβολή των σχεδίων τους στις ευρωπαϊκές και τις διεθνείς αγορές. 2. Οι προτεραιότητες ως προς την προώθηση της διακρατικής κυκλοφορίας είναι οι εξής: α) υποστήριξη της διανομής σε κινηματογραφικές αίθουσες μέσω της διακρατικής εμπορίας, της δημιουργίας εμπορικού σήματος, της διανομής και της έκθεσης οπτικοακουστικών σχεδίων· β) υποστήριξη της διεθνικής εμπορίας και διανομής μέσω ηλεκτρονικών πλατφορμών· γ) υποστήριξη της δημιουργίας ακροατηρίου ως μέσου τόνωσης του ενδιαφέροντος για τα οπτικοακουστικά έργα, ιδίως μέσω ενεργειών προώθησης, εκδηλώσεων, κινηματογραφικού γραμματισμού και φεστιβάλ· δ) προώθηση της ευελιξίας των νέων τρόπων διανομής, ώστε να καθίσταται εφικτή η ανάδειξη νέων επιχειρηματικών μοντέλων. Άρθρο 12 Μέτρα στήριξης της συνιστώσας «MEDIA» Η συνιστώσα «MEDIA» παρέχει στήριξη στα ακόλουθα μέτρα: α) στήριξη για την ανάπτυξη μιας συνολικής προσφοράς πρωτοβουλιών για την απόκτηση νέων δεξιοτήτων, την ανταλλαγή γνώσεων και τη δικτύωση· β) υποστήριξη των φορέων του οπτικοακουστικού τομέα όσον αφορά τη δημιουργία ευρωπαϊκών οπτικοακουστικών έργων με ενισχυμένη δυνατότητα διασυνοριακής κυκλοφορίας· γ) υποστηρικτικές δραστηριότητες με στόχο τη διευκόλυνση ευρωπαϊκών και διεθνών συμπαραγωγών, συμπεριλαμβανομένων των τηλεοπτικών· δ) διευκόλυνση της πρόσβασης σε επαγγελματικές εμπορικές εκθέσεις και αγορές στον οπτικοακουστικό τομέα και διευκόλυνση της χρήσης ηλεκτρονικών επιχειρηματικών εργαλείων εντός και εκτός Ευρώπης· ε) δημιουργία συστημάτων υποστήριξης όσον αφορά τη διανομή μη εγχώριων ευρωπαϊκών ταινιών σε όλες τις πλατφόρμες και τις δραστηριότητες διεθνών πωλήσεων· στ) διευκόλυνση της κυκλοφορίας ευρωπαϊκών ταινιών παγκοσμίως και διεθνών ταινιών στην Ευρώπη σε όλες τις πλατφόρμες· ζ) υποστήριξη ενός δικτύου ευρωπαίων αιθουσαρχών που προβάλλουν σημαντικό ποσοστό μη εγχώριων ευρωπαϊκών ταινιών, συμπεριλαμβανομένης της ενσωμάτωσης των ψηφιακών τεχνολογιών· η) στήριξη πρωτοβουλιών που προβάλλουν και προωθούν πληθώρα ευρωπαϊκών οπτικοακουστικών έργων· θ) υποστηρικτικές δραστηριότητες με σκοπό την αύξηση των γνώσεων και του ενδιαφέροντος του ακροατηρίου· ι) στήριξη καινοτόμων ενεργειών που δοκιμάζουν νέα επιχειρηματικά μοντέλα και εργαλεία σε τομείς που είναι πιθανόν να επηρεαστούν από την εισαγωγή και τη χρήση των ψηφιακών τεχνολογιών. ΚΕΦΑΛΑΙΟ V Αποτελέσματα των επιδόσεων και διάδοση Άρθρο 13 Συνοχή και συμπληρωματικότητα 1. Η Επιτροπή, σε συνεργασία με τα κράτη μέλη, εξασφαλίζει συνολική συνοχή και συμπληρωματικότητα με τα εξής: α) τις συναφείς πολιτικές της ΕΕ, ιδίως τις πολιτικές στους τομείς της εκπαίδευσης, της απασχόλησης, της υγείας, της έρευνας και καινοτομίας, των επιχειρήσεων, του τουρισμού, της δικαιοσύνης και της ανάπτυξης· β) άλλες συναφείς ενωσιακές πηγές χρηματοδότησης στον τομέα των πολιτικών για τον πολιτισμό και τα μέσα, ιδίως το Ευρωπαϊκό Κοινωνικό Ταμείο, το Ευρωπαϊκό Ταμείο Περιφερειακής Ανάπτυξης, τα προγράμματα έρευνας και καινοτομίας, καθώς και τα χρηματοδοτικά μέσα για τη δικαιοσύνη και την ιδιότητα του πολίτη, τα προγράμματα εξωτερικής συνεργασίας και τα προενταξιακά μέσα. Ειδικότερα, είναι σημαντικό να εξασφαλιστούν συνέργειες στο επίπεδο της υλοποίησης μεταξύ του προγράμματος και των εθνικών και περιφερειακών στρατηγικών για έξυπνη εξειδίκευση. 2. Ο παρών κανονισμός εφαρμόζεται και μεταφέρεται τηρουμένων των διεθνών δεσμεύσεων της Ένωσης. Άρθρο 14 Παρακολούθηση και αξιολόγηση 1. Η Επιτροπή εξασφαλίζει την τακτική παρακολούθηση και εξωτερική αξιολόγηση του προγράμματος «Δημιουργική Ευρώπη» με βάση τους ακόλουθους δείκτες επιδόσεων. Λαμβάνεται υπόψη ότι η επίτευξη αποτελεσμάτων όσον αφορά τις επιδόσεις εξαρτάται από τον συμπληρωματικό αντίκτυπο άλλων δραστηριοτήτων σε ευρωπαϊκό και εθνικό επίπεδο οι οποίες επηρεάζουν τον πολιτιστικό και τον δημιουργικό τομέα. α) Δείκτες για του γενικούς στόχους που αναφέρονται στο άρθρο 4: – το μερίδιο απασχόλησης και το μερίδιο ΑΕγχΠ των συναφών τομέων· – το ποσοστό των ατόμων που δηλώνουν ότι έχουν πρόσβαση σε ευρωπαϊκά πολιτιστικά έργα· β) Δείκτες για τους ειδικούς στόχους που αναφέρονται στο άρθρο 5: Όσον αφορά τον στόχο που έγκειται στη στήριξη των δυνατοτήτων του ευρωπαϊκού πολιτιστικού και δημιουργικού τομέα, στόχος που αναφέρεται στο άρθρο 5 στοιχείο α): – η διεθνοποίηση των πολιτιστικών φορέων και ο αριθμός διακρατικών συμπράξεων που δημιουργούνται· – ο αριθμός των μαθησιακών εμπειριών που δημιουργούνται για τους καλλιτέχνες/πολιτιστικούς φορείς που έχουν αυξήσει τις δεξιότητες και την απασχολησιμότητά τους. Όσον αφορά τον στόχο που έγκειται στην προώθηση της διακρατικής κυκλοφορίας των έργων και των φορέων του πολιτιστικού και του δημιουργικού τομέα και στη στροφή προς ένα νέο ακροατήριο εντός και εκτός Ευρώπης, στόχος που αναφέρεται στο άρθρο 5 στοιχείο β): Συνιστώσα «Πολιτισμός»: – ο αριθμός των ατόμων που καλύπτονται άμεσα και έμμεσα από τα σχέδια που υποστηρίζονται από το πρόγραμμα. Συνιστώσα «MEDIA»: – ο αριθμός εισιτηρίων για ευρωπαϊκές ταινίες στην Ευρώπη και παγκοσμίως (επί των 10 σημαντικότερων μη ευρωπαϊκών αγορών)· – το ποσοστό των ευρωπαϊκών οπτικοακουστικών έργων στους κινηματογράφους, την τηλεόραση και τις ψηφιακές πλατφόρμες. Όσον αφορά τον στόχο που έγκειται στην υποστήριξη της χρηματοδοτικής ικανότητας του πολιτιστικού και του δημιουργικού τομέα, στόχος που αναφέρεται στο άρθρο 5 στοιχείο γ): – ο όγκος των δανείων που χορηγούνται στο πλαίσιο του χρηματοδοτικού μηχανισμού· – ο αριθμός και η γεωγραφική εμβέλεια των χρηματοπιστωτικών ιδρυμάτων που παρέχουν πρόσβαση σε χρηματοδότηση για τον πολιτιστικό και τον δημιουργικό τομέα· – ο αριθμός, η εθνική προέλευση και οι επιμέρους τομείς των τελικών δικαιούχων που επωφελούνται από τον χρηματοδοτικό μηχανισμό. Όσον αφορά τον στόχο που έγκειται στήριξη της διακρατικής συνεργασίας σε επίπεδο πολιτικής, στόχος που αναφέρεται στο άρθρο 5 στοιχείο δ): – ο αριθμός των κρατών μελών που χρησιμοποιούν τα αποτελέσματα της ανοικτής μεθόδου συντονισμού για τη χάραξη της εθνικής τους πολιτικής και ο αριθμός νέων πρωτοβουλιών. 2. Τα αποτελέσματα της διαδικασίας παρακολούθησης και αξιολόγησης λαμβάνονται υπόψη κατά την εφαρμογή του προγράμματος. 3. Η αξιολόγηση έχει το ενδεικνυόμενο εύρος και διενεργείται αρκετά εγκαίρως ώστε να συμβάλλει στη διαδικασία λήψης αποφάσεων. α) Η Επιτροπή, εκτός από την τακτική παρακολούθηση, καταρτίζει έκθεση εξωτερικής αξιολόγησης το αργότερο έως το τέλος του 2017, προκειμένου να εκτιμήσει την αποτελεσματικότητα όσον αφορά την επίτευξη των στόχων και την αποδοτικότητα του προγράμματος, καθώς και την ευρωπαϊκή προστιθέμενη αξία του ενόψει της λήψης απόφασης για την ανανέωση, την τροποποίηση ή την αναστολή του προγράμματος. Η αξιολόγηση αφορά την έκταση της απλούστευσης, την εσωτερική και εξωτερική συνοχή της, τη συνεχιζόμενη συνάφεια όλων των στόχων, καθώς και τη συμβολή των μέτρων στην επίτευξη των προτεραιοτήτων της Ένωσης για έξυπνη, βιώσιμη και χωρίς αποκλεισμούς ανάπτυξη. Λαμβάνει υπόψη τα αποτελέσματα της αξιολόγησης σχετικά με τον μακροπρόθεσμο αντίκτυπο των αποφάσεων αριθ. 1855/2006/ΕΚ, αριθ. 1718/2006/ΕΚ και αριθ. 1041/2009/ΕΚ του Ευρωπαϊκού Κοινοβουλίου και του Συμβουλίου. β) Ο πιο μακροπρόθεσμος αντίκτυπος και η διατηρησιμότητα των αποτελεσμάτων των μέτρων αξιολογείται από την Επιτροπή με σκοπό να συνυπολογιστούν σε μια απόφαση για την πιθανή ανανέωση, τροποποίηση ή αναστολή μεταγενέστερου προγράμματος. Άρθρο 15 Δημοσιοποίηση και διάδοση 1. Οι δικαιούχοι των σχεδίων που υποστηρίζονται από το πρόγραμμα εξασφαλίζουν τη δημοσιοποίηση και διάδοση των πληροφοριών σχετικά με την ενωσιακή χρηματοδότηση που έλαβαν και τα αποτελέσματα που σημειώθηκαν. 2. Το δίκτυο γραφείων Δημιουργικής Ευρώπης, για το οποίο γίνεται λόγος στο άρθρο 8 στοιχείο στ), εξασφαλίζει τη δημοσιοποίηση και διάδοση πληροφοριών σχετικά με την ενωσιακή χρηματοδότηση που χορηγείται και τα αποτελέσματα που σημειώνονται στη χώρα τους. ΚΕΦΑΛΑΙΟ VI Πρόσβαση στο πρόγραμμα Άρθρο 16 Διατάξεις σχετικά με τα κράτη που δεν είναι μέλη της ΕΕ και τους διεθνείς οργανισμούς 1. Το πρόγραμμα υποστηρίζει την πολιτισμική πολυμορφία σε διεθνές επίπεδο σύμφωνα με τη Σύμβαση της UNESCO, του 2005, για την προστασία και την προώθηση της πολυμορφίας της πολιτιστικής έκφρασης. 2. Με τον όρο ότι πληρούνται οι προϋποθέσεις –συμπεριλαμβανομένων, όσον αφορά τη συνιστώσα «MEDIA», των προϋποθέσεων που περιέχονται στην οδηγία 2010/13/ΕΕ του Ευρωπαϊκού Κοινοβουλίου και του Συμβουλίου, της 10ης Μαρτίου 2010, για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων– και με τον όρο ότι καταβάλλονται συμπληρωματικές πιστώσεις, η συμμετοχή στις συνιστώσες είναι ανοικτή στις ακόλουθες χώρες: α) προσχωρούσες χώρες, υποψήφιες χώρες και δυνητικά υποψήφιες χώρες για τις οποίες υπάρχει προενταξιακή στρατηγική, σύμφωνα με τις γενικές αρχές και τους γενικούς όρους για τη συμμετοχή των χωρών αυτών στα προγράμματα της Ένωσης, αρχές και όροι που θεσπίζονται στις αντίστοιχες συμφωνίες-πλαίσια, στις αποφάσεις του Συμβουλίου Σύνδεσης και σε παρόμοιες συμφωνίες· β) χώρες της ΕΖΕΣ που είναι μέλη του ΕΟΧ, σύμφωνα με τις διατάξεις της συμφωνίας ΕΟΧ· γ) την Ελβετική Συνομοσπονδία, με βάση διμερή συμφωνία που θα συναφθεί με τη χώρα αυτή· δ) χώρες της Ευρωπαϊκής Πολιτικής Γειτονίας, σύμφωνα με τις διαδικασίες που καθορίζονται με τις εν λόγω χώρες βάσει των συμφωνιών-πλαισίων για τη συμμετοχή τους σε προγράμματα της Ευρωπαϊκής Ένωσης. 3. Το πρόγραμμα είναι ανοικτό σε δράσεις διμερούς ή πολυμερούς συνεργασίας που απευθύνονται ειδικά σε επιλεγμένες χώρες ή περιφέρειες με βάση συμπληρωματικές πιστώσεις. 4. Το πρόγραμμα καθιστά εφικτές τη συνεργασία και τη λήψη κοινών ενεργειών με χώρες που δεν συμμετέχουν στο πρόγραμμα και με διεθνείς οργανισμούς οι οποίοι δραστηριοποιούνται στον πολιτιστικό και τον δημιουργικό τομέα, όπως η UNESCO, το Συμβούλιο της Ευρώπης, ο ΟΟΣΑ ή ο Παγκόσμιος Οργανισμός Διανοητικής Ιδιοκτησίας, βάσει της από κοινού συμβολής τους στην υλοποίηση των στόχων του προγράμματος. ΚΕΦΑΛΑΙΟ VII Διατάξεις εφαρμογής Άρθρο 17 Εφαρμογή του προγράμματος Η Επιτροπή, για να εφαρμόσει το πρόγραμμα, εγκρίνει τα ετήσια προγράμματα εργασίας μέσω εκτελεστικών πράξεων σύμφωνα με τη συμβουλευτική διαδικασία του άρθρου 18 παράγραφος 2. Τα ετήσια προγράμματα εργασίας καθορίζουν τους επιδιωκόμενους στόχους, τα αναμενόμενα αποτελέσματα, τη μέθοδο υλοποίησης και το συνολικό ποσό του σχεδίου χρηματοδότησης. Επιπλέον, περιέχουν περιγραφή των προς χρηματοδότηση δράσεων, μνεία του ποσού που χορηγείται για κάθε δράση και ενδεικτικό χρονοδιάγραμμα εφαρμογής. Όσον αφορά τις επιχορηγήσεις, τα εν λόγω προγράμματα περιλαμβάνουν τις προτεραιότητες, τα ουσιώδη κριτήρια αξιολόγησης και το μέγιστο ποσοστό συγχρηματοδότησης. Άρθρο 18 Διαδικασία επιτροπής 1. Η Επιτροπή επικουρείται από την επιτροπή του προγράμματος «Δημιουργική Ευρώπη». Πρόκειται για επιτροπή κατά την έννοια του κανονισμού (ΕΕ) αριθ. 182/2011. 2. Όταν γίνεται αναφορά στην παρούσα παράγραφο, εφαρμόζεται το άρθρο 4 του κανονισμού (ΕΕ) αριθ. 182/2011. Άρθρο 19 Χρηματοοικονομικές διατάξεις 1. Το χρηματικό κονδύλιο για την υλοποίηση του προγράμματος για την περίοδο που αναφέρεται στο άρθρο 1 παράγραφος 1 ορίζεται σε 1 801 000 000 ευρώ. 2. Τα κονδύλια που προορίζονται για το πρόγραμμα μπορούν επίσης να καλύπτουν δαπάνες που αφορούν τις δράσεις προετοιμασίας, παρακολούθησης, ελέγχου, λογιστικού ελέγχου και αξιολόγησης, οι οποίες είναι άμεσα αναγκαίες για τη διαχείριση του προγράμματος και την επίτευξη των στόχων του· ειδικότερα, μελέτες, συναντήσεις εμπειρογνωμόνων, ενέργειες δημοσιοποίησης και διάδοσης –συμπεριλαμβανομένης της θεσμικής δημοσιοποίησης των πολιτικών προτεραιοτήτων της Ευρωπαϊκής Ένωσης στον βαθμό που αυτές συνδέονται με τους γενικούς στόχους του παρόντος κανονισμού–, δαπάνες συνδεδεμένες με δίκτυα πληροφορικής που εστιάζονται στην επεξεργασία και ανταλλαγή πληροφοριών, παράλληλα με όλες τις άλλες δαπάνες τεχνικής και διοικητικής υποστήριξης που πραγματοποιεί η Επιτροπή στο πλαίσιο της διαχείρισης του προγράμματος. 3. Τα χορηγούμενα κονδύλια μπορούν επίσης να καλύπτουν τις δαπάνες τεχνικής και διοικητικής υποστήριξης που απαιτούνται για την εξασφάλιση της μετάβασης στο πρόγραμμα από τα μέτρα που εγκρίθηκαν με τις αποφάσεις αριθ. 1855/2006/ΕΚ, αριθ. 1718/2006/ΕΚ και αριθ. 1041/2009/ΕΚ του Ευρωπαϊκού Κοινοβουλίου και του Συμβουλίου. Εν ανάγκη, επιτρέπεται η εγγραφή πιστώσεων στον προϋπολογισμό πέραν του 2020 για να καλυφθούν παρεμφερείς δαπάνες, ώστε να καταστεί δυνατή η διαχείριση δράσεων που δεν έχουν ολοκληρωθεί μέχρι τις 31 Δεκεμβρίου 2020. 4. Η Επιτροπή υλοποιεί τη χρηματοδοτική συνδρομή της Ένωσης σύμφωνα με τον κανονισμό XX/2012 [ο δημοσιονομικός κανονισμός]. 5. Σε δεόντως αιτιολογημένες περιπτώσεις, η Επιτροπή μπορεί να θεωρήσει ως επιλέξιμες τις δαπάνες που συνδέονται άμεσα με τις υποστηριζόμενες δράσεις, ακόμα και αν αυτές οι δαπάνες πραγματοποιούνται από τον δικαιούχο πριν από την υποβολή της αίτησης χρηματοδότησης. Άρθρο 20 Προστασία των οικονομικών συμφερόντων της Ευρωπαϊκής Ένωσης 1. Κατά την υλοποίηση δράσεων που χρηματοδοτούνται δυνάμει του παρόντος κανονισμού, η Επιτροπή λαμβάνει τα κατάλληλα μέτρα για να εξασφαλίζει την προστασία των οικονομικών συμφερόντων της Ευρωπαϊκής Ένωσης, με την εφαρμογή προληπτικών μέτρων κατά της απάτης, της διαφθοράς και κάθε άλλης παράνομης δραστηριότητας, με τη διενέργεια αποτελεσματικών ελέγχων και με την ανάκτηση, σε περίπτωση που διαπιστωθούν παρατυπίες, των αχρεωστήτως καταβληθέντων ποσών, καθώς επίσης, όταν κρίνεται σκόπιμο, με την επιβολή αποτελεσματικών, αναλογικών και αποτρεπτικών κυρώσεων. 2. Η Επιτροπή ή οι αντιπρόσωποί της και το Ελεγκτικό Συνέδριο έχουν την εξουσία να ελέγχουν, βάσει δικαιολογητικών καθώς και επιτόπιων ελέγχων, όλους τους δικαιούχους επιχορηγήσεων, τους εργολάβους και τους υπεργολάβους που έχουν λάβει πόρους της Ένωσης. Η Ευρωπαϊκή Υπηρεσία Καταπολέμησης της Απάτης (OLAF) δύναται να διενεργεί επιτόπιους ελέγχους και επιθεωρήσεις στους οικονομικούς παράγοντες που έχουν σχέση, άμεσα ή έμμεσα, με τη χρηματοδότηση αυτή, σύμφωνα με τις διαδικασίες που καθορίζονται στον κανονισμό (Ευρατόμ, ΕΚ) αριθ. 2185/96, με στόχο τη διαπίστωση τυχόν απάτης, διαφθοράς ή οποιασδήποτε άλλης παράνομης ενέργειας εις βάρος των οικονομικών συμφερόντων της Ευρωπαϊκής Ένωσης σε σχέση με συμφωνία ή απόφαση επιχορήγησης ή με σύμβαση που αφορά χρηματοδότηση από μέρους της Ένωσης. 3. Με την επιφύλαξη των παραγράφων 1 και 2, στις συμφωνίες συνεργασίας με τρίτες χώρες και διεθνείς οργανισμούς, στις συμφωνίες και αποφάσεις επιχορήγησης και στις συμβάσεις που απορρέουν από την εφαρμογή του παρόντος κανονισμού, η Επιτροπή, το Ελεγκτικό Συνέδριο και η OLAF εξουσιοδοτούνται ρητώς να διενεργούν τέτοιους διαχειριστικούς ελέγχους, επιθεωρήσεις και επιτόπιους ελέγχους σύμφωνα με τον κανονισμό XX/2012 [ο δημοσιονομικός κανονισμός]. ΚΕΦΑΛΑΙΟ VIII Τελικές διατάξεις Άρθρο 21 Κατάργηση και μεταβατικές διατάξεις 1. Οι αποφάσεις αριθ. 1855/2006/ΕΚ, αριθ. 1718/2006/ΕΚ και αριθ. 1041/2009/ΕΚ του Ευρωπαϊκού Κοινοβουλίου και του Συμβουλίου καταργούνται από την 1η Ιανουαρίου 2014. 2. Η διαχείριση των δραστηριοτήτων που άρχισαν πριν από τις 31 Δεκεμβρίου 2013 με βάση τις αποφάσεις αριθ. 1855/2006/ΕΚ, αριθ. 1718/2006/ΕΚ και αριθ. 1041/2009/ΕΚ του Ευρωπαϊκού Κοινοβουλίου και του Συμβουλίου ασκείται έως τη λήξη των εν λόγω δραστηριοτήτων σύμφωνα με τις διατάξεις των εν λόγω αποφάσεων. Άρθρο 22 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε κράτος μέλος. Εφαρμόζεται από την 1η Ιανουαρίου 2014. , Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος ΠΑΡΑΡΤΗΜΑ I ΡΥΘΜΙΣΕΙΣ ΣΧΕΤΙΚΑ ΜΕ ΤΗΝ ΕΦΑΡΜΟΓΗ ΤΟΥ ΜΗΧΑΝΙΣΜΟΥ ΓΙΑ ΤΟΝ ΠΟΛΙΤΙΣΤΙΚΟ ΚΑΙ ΤΟΝ ΔΗΜΙΟΥΡΓΙΚΟ ΤΟΜΕΑ Η Επιτροπή δημιουργεί έναν μηχανισμό για τον πολιτιστικό και τον δημιουργικό τομέα, ο οποίος θα λειτουργεί στο πλαίσιο ενός ενωσιακού μέσου δανεισμού για τις μικρομεσαίες επιχειρήσεις. Η χρηματοδοτική υποστήριξη που παρέχεται με τον τρόπο αυτό θα διοχετευθεί σε μικρομεσαίες επιχειρήσεις και οργανισμούς/οργανώσεις που δραστηριοποιούνται στον πολιτιστικό και τον δημιουργικό τομέα. 3. Καθήκοντα Ο μηχανισμός για τον πολιτιστικό και τον δημιουργικό τομέα εκτελεί τα ακόλουθα καθήκοντα: α) παρέχει εγγυήσεις σε κατάλληλους χρηματοπιστωτικούς διαμεσολαβητές από οποιαδήποτε χώρα συμμετέχει στο πρόγραμμα «Δημιουργική Ευρώπη»· β) παρέχει στους χρηματοπιστωτικούς διαμεσολαβητές επιπλέον εμπειρογνωμοσύνη και την ικανότητα αξιολόγησης των κινδύνων που συνδέονται με φορείς του πολιτιστικού και του δημιουργικού τομέα. 4. Επιλογή διαμεσολαβητών Οι διαμεσολαβητές επιλέγονται σύμφωνα με τις βέλτιστες πρακτικές της αγοράς και με γνώμονα τον αντίκτυπο: – στον όγκο της χρηματοδότησης του χρέους που διατίθεται στον πολιτιστικό και τον δημιουργικό τομέα, και/ή – στην πρόσβαση των φορέων του πολιτιστικού και του δημιουργικού τομέα στη χρηματοδότηση, και/ή – στην ανάληψη κινδύνων στο πλαίσιο της χρηματοδότησης φορέων του πολιτιστικού και του δημιουργικού τομέα από τον οικείο διαμεσολαβητή. 5. Διάρκεια του μηχανισμού για τον πολιτιστικό και τον δημιουργικό τομέα Οι μεμονωμένες εγγυήσεις μπορεί να ισχύουν έως 10 έτη. Σύμφωνα με το άρθρο 18 παράγραφος 2 του κανονισμό XX/2012 [ο δημοσιονομικός κανονισμός], τα έσοδα και οι επιστροφές που πραγματοποιούνται από τις εγγυήσεις αποδίδονται σ’ αυτόν τον χρηματοπιστωτικό μηχανισμό. Όσον αφορά τα χρηματοπιστωτικά μέσα που έχουν ήδη συσταθεί σύμφωνα με το προηγούμενο πολυετές χρηματοδοτικό πλαίσιο, τα έσοδα και οι επιστροφές που προέρχονται από ενέργειες οι οποίες άρχισαν κατά την προηγούμενη περίοδο αποδίδονται στον χρηματοπιστωτικό μηχανισμό κατά την τρέχουσα περίοδο. 6. Ανάπτυξη ικανοτήτων Η ανάπτυξη ικανοτήτων στο πλαίσιο του μηχανισμού για τον πολιτιστικό και τον δημιουργικό τομέα έγκειται ουσιαστικά στην παροχή υπηρεσιών εμπειρογνωμόνων στους χρηματοπιστωτικούς διαμεσολαβητές που υπογράφουν συμφωνίες δανειακής διευκόλυνσης στο πλαίσιο του μηχανισμού για τον πολιτιστικό και τον δημιουργικό τομέα, με σκοπό την παροχή σε κάθε χρηματοπιστωτικό διαμεσολαβητή επιπλέον εμπειρογνωμοσύνης και ικανότητας αξιολόγησης των κινδύνων που συνδέονται με τη χρηματοδότηση φορέων του πολιτιστικού και του δημιουργικού τομέα. Επιπροσθέτως, οι φορείς του πολιτιστικού και του δημιουργικού τομέα θα μπορούσαν να επωφεληθούν από αυτήν την ανάπτυξη ικανοτήτων με την απόκτηση των κατάλληλων δεξιοτήτων για την εκπόνηση επιχειρηματικών σχεδίων και την κατάρτιση επακριβών πληροφοριών για τα σχέδια τους που θα μπορούσαν να βοηθήσουν τον χρηματοπιστωτικό διαμεσολαβητή να αξιολογήσει τα πολιτιστικά και δημιουργικά σχέδια με αποδοτικό τρόπο. 7. Προϋπολογισμός Η χρηματοδότηση από τον προϋπολογισμό καλύπτει το πλήρες κόστος του μηχανισμού, συμπεριλαμβανομένων των υποχρεώσεων πληρωμής προς τους χρηματοπιστωτικούς διαμεσολαβητές, όπως τις ζημίες από εγγυήσεις, τα έξοδα διαχείρισης για το ΕΤαΕ που διαχειρίζεται τους ενωσιακούς πόρους, καθώς και οποιοδήποτε άλλο επιλέξιμο κόστος ή δαπάνη. 8. Προβολή και ευαισθητοποίηση Κάθε διαμεσολαβητής πρέπει να προβάλλει επαρκώς και με διαφάνεια την υποστήριξη εκ μέρους της Ένωσης, μεταξύ άλλων παρέχοντας πληροφορίες σχετικά με τις δυνατότητες χρηματοδότησης που προβλέπονται στο πρόγραμμα. Εξασφαλίζεται ότι οι τελικοί δικαιούχοι ενημερώνονται δεόντως όσον αφορά τις διαθέσιμες δυνατότητες χρηματοδότησης. ΠΑΡΑΡΤΗΜΑ II ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΠΡΟΤΑΣΕΙΣ ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Τίτλος της πρότασης/πρωτοβουλίας Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση του προγράμματος «Δημιουργική Ευρώπη» 1.2. Σχετικός(-οί) τομέας(-είς) πολιτικής στη δομή ΔΒΔ/ΠΒΔ[17] Τίτλος 15 - Εκπαίδευση και πολιτισμός 1.3. Χαρακτήρας της πρότασης/πρωτοβουλίας ü Η πρόταση/πρωτοβουλία αφορά νέα δράση. ¨ Η πρόταση/πρωτοβουλία αφορά νέα δράση έπειτα από πιλοτικό έργο/προπαρασκευαστική δράση[18]. ¨ Η πρόταση/πρωτοβουλία αφορά την παράταση υφιστάμενης δράσης. ¨ Η πρόταση/πρωτοβουλία αφορά δράση προσανατολισμένη προς νέα δράση. 1.4. Στόχοι 1.4.1. Ο(Οι) πολυετής(-είς) στρατηγικός(-οί) στόχος(-οι) της Επιτροπής που αφορά η πρόταση/πρωτοβουλία Το πρόγραμμα θα συμβάλει στη στρατηγική «Ευρώπη 2020» [COM(2010) 2020 της 3.3.2010) με: α) την τόνωση της προάσπισης και προώθησης της ευρωπαϊκής πολιτισμικής και γλωσσικής πολυμορφίας· β) την ενίσχυση της ανταγωνιστικότητας του πολιτιστικού και του δημιουργικού τομέα, με σκοπό την προώθηση έξυπνης, βιώσιμης και χωρίς αποκλεισμούς ανάπτυξης. 1.4.2. Ειδικός(-οί) στόχος(-οι) και δραστηριότητα(-ες) ΔΒΔ/ΠΒΔ Ειδικοί στόχοι: α) υποστήριξη της ικανότητας του ευρωπαϊκού πολιτιστικού και δημιουργικού τομέα να λειτουργούν διακρατικά· β) προώθηση της διακρατικής κυκλοφορίας των έργων και των φορέων του πολιτιστικού και του δημιουργικού τομέα, και στροφή προς ένα νέο κοινό εντός και εκτός Ευρώπης· γ) ενίσχυση της χρηματοδοτικής δυνατότητας του πολιτιστικού και του δημιουργικού τομέα· δ) υποστήριξη της διακρατικής συνεργασίας σε επίπεδο πολιτικής, προκειμένου να τονωθεί η χάραξη πολιτικής, η καινοτομία, η δημιουργία ακροατηρίου και η κατάρτιση νέων επιχειρηματικών μοντέλων. Σχετική(-ές) δραστηριότητα(-ες) ΔΒΔ/ΠΒΔ 15.04 Δημιουργική Ευρώπη 1.4.3. Προσδοκώμενα αποτελέσματα και επιπτώσεις Να προσδιοριστούν τα αποτελέσματα που αναμένεται να έχει η πρόταση/πρωτοβουλία όσον αφορά τους(τις) στοχοθετημένους(-ες) δικαιούχους/ομάδες. Το πρόγραμμα θα ενισχύσει την προσαρμογή του πολιτιστικού και του δημιουργικού τομέα στην παγκοσμιοποίηση και στην ψηφιοποίηση και θα αυξήσει τη διακρατική εμπορία των πολιτιστικών έργων και τις περιοδείες καλλιτεχνών και άλλων επαγγελματιών, βελτιώνοντας έτσι την ικανότητά τους να λειτουργούν σε διεθνές επίπεδο και να συμβάλλουν στην οικονομική ανάπτυξη και την απασχόληση. Αυτό θα καταστεί εφικτό με τη στοχοθέτηση έργων ικανών να προωθήσουν την τεχνογνωσία και τις δεξιότητες, ώστε να αξιοποιηθούν πλήρως οι δυνατότητες που προσφέρει η στροφή προς την ψηφιακή εποχή προκειμένου να καλυφθούν ευρύτερα ακροατήρια, να καταρτιστούν νέα επιχειρηματικά μοντέλα και να απορροφηθούν νέες ροές εσόδων (συμβάλλοντας, με τον τρόπο αυτό, και στη μείωση της εξάρτησης από τη δημόσια χρηματοδότηση). Με τη στοχοθέτηση πολλαπλασιαστών, θα επιδιωχθεί εκθετικό αποτέλεσμα. Η περισσότερο στοχοθετημένη υποστήριξη για τη διακρατική κυκλοφορία των έργων αναμένεται να βοηθήσει στην ανάδειξη οικονομιών κλίμακας, με την ενίσχυση των συμβατικών δικτύων για καλλιτέχνες, επαγγελματίες και έργα ή την ευρύτερη ψηφιακή διανομή εκτός των διακρατικών διαύλων διανομής και, ως εκ τούτου, να διευκολύνει την κάλυψη του κόστους μέσω της μεγαλύτερης διάρκειας και του ευρύτερου ακροατηρίου. Η διάρθρωση του προγράμματος-πλαισίου που ενσωματώνει τα προηγούμενα προγράμματα «Πολιτισμός», «MEDIA 2007» και «MEDIA Mundus» θα εξασφαλίσει την ανεμπόδιστη ροή πληροφοριών μεταξύ των φορέων και θα συμβάλει στη μεγαλύτερη ανταλλαγή γνώσεων, π.χ. όσον αφορά τις νέες επιχειρηματικές δεξιότητες. Χάρη στο πρόγραμμα, η δικτύωση, οι συνεργασίες και οι στρατηγικές συμπράξεις μεταξύ φορέων γίνονται πιο εύκολα απ’ ό,τι αν υπήρχαν δύο ξεχωριστά προγράμματα. Επιπλέον, η προσθήκη ενός χρηματοδοτικού μηχανισμού θα βοηθήσει τον πολιτιστικό και τον δημιουργικό τομέα να επιτύχουν χρηματοοικονομική σταθερότητα, να επενδύσουν στην καινοτομία, να αποκτήσουν πρόσβαση σε νέες αναπτυσσόμενες αγορές, μέσω της ψηφιακής διανομής και πωλήσεων και, ως εκ τούτου, να απευθυνθούν σε νέα και ευρύτερα ακροατήρια. 1.4.4. Δείκτες αποτελεσμάτων και επιπτώσεις Να προσδιοριστούν οι δείκτες για την παρακολούθηση της υλοποίησης της πρότασης/πρωτοβουλίας. α) Δείκτες για τους γενικούς στόχους (άρθρο 4 του παρόντος κανονισμού): - το μερίδιο απασχόλησης και το μερίδιο ΑΕγχΠ των σχετικών τομέων [στόχος για το 2020: αύξηση κατά 5 % του μεριδίου απασχόλησης και του μεριδίου ΑΕγχΠ]· - το ποσοστό των ατόμων που δηλώνουν ότι έχουν πρόσβαση σε μη εγχώρια ευρωπαϊκά πολιτιστικά έργα [στόχος για το 2020: αύξηση κατά 2 % σε σύγκριση με την έρευνα του Ευρωβαρόμετρου το 2007]. β) Δείκτες για τους ειδικούς στόχους (άρθρο 5 του παρόντος κανονισμού): Όσον αφορά τη στήριξη των δυνατοτήτων του ευρωπαϊκού πολιτιστικού και δημιουργικού τομέα [άρθρο 5 στοιχείο α)]: - η διεθνοποίηση των πολιτιστικών φορέων και ο αριθμός διακρατικών συμπράξεων που δημιουργούνται [στόχος για το 2020: δημιουργία 10 000 διακρατικών συμπράξεων]· - ο αριθμός των μαθησιακών εμπειριών που δημιουργούνται για τους καλλιτέχνες/πολιτιστικούς φορείς που έχουν αυξήσει τις δεξιότητες και την απασχολησιμότητά τους [στόχος για το 2020: 300 000 επαγγελματίες με μαθησιακές εμπειρίες]. Όσον αφορά την προώθηση της διακρατικής κυκλοφορίας των έργων και των φορέων του πολιτιστικού και του δημιουργικού τομέα, καθώς και την κάλυψη νέων ακροατηρίων εντός και εκτός Ευρώπης [άρθρο 5 στοιχείο β)]: Συνιστώσα «Πολιτισμός»: - ο αριθμός των ατόμων στα οποία απευθύνονται άμεσα και έμμεσα τα σχέδια που υποστηρίζονται από το πρόγραμμα [100 εκατ. άτομα]· Συνιστώσα «MEDIA»: - ο αριθμός εισιτηρίων για ευρωπαϊκές ταινίες στην Ευρώπη και παγκοσμίως (επί των 10 σημαντικότερων μη ευρωπαϊκών αγορών) [στόχος για το 2020: 325 εκατ. εισιτήρια (στην Ευρώπη) και 165 εκατ. εισιτήρια (παγκοσμίως, επί των 10 σημαντικότερων μη ευρωπαϊκών αγορών) (αύξηση 10 %)]· - το ποσοστό των ευρωπαϊκών οπτικοακουστικών έργων στους κινηματογράφους, την τηλεόραση και τις ψηφιακές πλατφόρμες [στόχος για το 2020: 60 % για τον κινηματογράφο, 67 % για την τηλεόραση και 67 % για τις ψηφιακές πλατφόρμες]. Όσον αφορά την ενίσχυση της χρηματοδοτικής ικανότητας του πολιτιστικού και του δημιουργικού τομέα [άρθρο 5 στοιχείο γ)]: - ο όγκος των δανείων που χορηγούνται στο πλαίσιο του χρηματοδοτικού μηχανισμού [στόχος για το 2020: δάνεια ύψους 1 δισ. ευρώ]· - ο αριθμός και η γεωγραφική εμβέλεια των χρηματοπιστωτικών ιδρυμάτων που παρέχουν πρόσβαση σε χρηματοδότηση για τον πολιτιστικό και τον δημιουργικό τομέα [στόχος για το 2020: χρηματοπιστωτικά ιδρύματα από 10 διαφορετικές χώρες]· - ο αριθμός, η εθνική προέλευση και οι επιμέρους τομείς των τελικών δικαιούχων που επωφελούνται από τον χρηματοδοτικό μηχανισμό [στόχος για το 2020: 15 000 δικαιούχοι από 5 διαφορετικούς επιμέρους τομείς]. Όσον αφορά τη στήριξη της διακρατικής συνεργασίας σε επίπεδο πολιτικής [άρθρο 5 στοιχείο δ)]: - ο αριθμός των κρατών μελών που χρησιμοποιούν τα αποτελέσματα της ανοικτής μεθόδου συντονισμού για τη χάραξη της εθνικής τους πολιτικής και ο αριθμός νέων πρωτοβουλιών [στόχος για το 2020: κάθε κράτος μέλος που συμμετέχει στην ανοικτή μέθοδο συντονισμού κάνει χρήση των αποτελεσμάτων και εφαρμόζει τουλάχιστον μία πρωτοβουλία]. 1.5. Αιτιολόγηση της πρότασης/πρωτοβουλίας 1.5.1. Βραχυπρόθεσμη ή μακροπρόθεσμη κάλυψη αναγκών Το πρόγραμμα θα ανταποκριθεί στις προκλήσεις με τις οποίες αναμετρώνται ο πολιτιστικός και ο δημιουργικός τομέας όπως ο κατακερματισμός, η παγκοσμιοποίηση και η στροφή στην ψηφιακή εποχή, η έλλειψη στοιχείων και η απουσία ιδιωτικών επενδύσεων και θα συμβάλει στην επίτευξη των στόχων της στρατηγικής «Ευρώπη 2020», αποτελώντας την αιχμή του δόρατος για την καινοτομία, την επιχειρηματικότητα, την έξυπνη και βιώσιμη ανάπτυξη και την κοινωνική ενσωμάτωση. Αυξάνει το μερίδιο απασχόλησης και ανάπτυξης που δημιουργούν οι εν λόγω τομείς, οι οποίοι, το 2008, αντιπροσώπευαν το 4,5 % του συνολικού ευρωπαϊκού ΑΕγχΠ και περίπου το 3,8 % του εργατικού δυναμικού. 1.5.2. Προστιθέμενη αξία της παρέμβασης της ΕΕ Η νέα πρωτοβουλία, εκτός από τη συμπληρωματικότητά της με άλλες πολιτικές και προγράμματα της ΕΕ, θα έχει την ακόλουθη προστιθέμενη αξία της παρέμβασης της ΕΕ: - τον διακρατικό χαρακτήρα των συναφών δραστηριοτήτων και του αντικτύπου τους, ο οποίος θα συμπληρώνει εθνικά, διεθνή και άλλα προγράμματα της Ευρωπαϊκής Ένωσης· - τις οικονομίες κλίμακας και την κρίσιμη μάζα που μπορεί να τονώσει μια στήριξη από την Ευρωπαϊκή Ένωση, προκαλώντας μόχλευση σε επιπλέον κονδύλια· - τη διακρατική συνεργασία, που μπορεί να προωθήσει πιο συνθετικές, γρήγορες και αποτελεσματικές απαντήσεις στις παγκόσμιες προκλήσεις και να έχει μακροχρόνια συστημικά αποτελέσματα στον τομέα· - την εξασφάλιση πιο ισότιμων κανόνων παιχνιδιού στον πολιτιστικό και τον δημιουργικό τομέα της Ευρώπης, με βάση τις χώρες με χαμηλή δυνατότητα παραγωγής και/ή τις χώρες ή περιφέρειες με περιορισμένη γεωγραφική και γλωσσική εμβέλεια. 1.5.3. Διδάγματα από ανάλογες εμπειρίες του παρελθόντος Με βάση τα αποτελέσματα διαφόρων αξιολογήσεων και δημόσιων διαβουλεύσεων σχετικά με προηγούμενα προγράμματα, το πρόγραμμα «Δημιουργική Ευρώπη» θα εισαγάγει μέτρα που να ανταποκρίνονται στις σημερινές και μελλοντικές ανάγκες των τομέων και να απλουστεύουν τη διαχείριση και την υλοποίηση του προγράμματος. Οι δραματικές αλλαγές που συντελούνται στον τομέα με την ψηφιοποίηση και την παγκοσμιοποίηση, καθώς και η συνεχώς εξελισσόμενη τεχνολογία απαιτούν μια τεράστιας κλίμακας προσαρμογή από τους φορείς του πολιτιστικού και του δημιουργικού τομέα. Αυτές οι ανάγκες αντικατοπτρίζονται στην προτεινόμενη δράση. Το πρόγραμμα διευκολύνει την απόκτηση νέων δεξιοτήτων, όπως την κατάρτιση νέων επιχειρηματικών μοντέλων και τη δημιουργία ροών εσόδων, συμπεριλαμβανομένων των δεξιοτήτων εμπορίας και δημιουργίας ακροατηρίου, την επικαιροποίηση της τεχνογνωσίας στον τομέα ΤΠΕ, καθώς και τη μεγαλύτερη εξοικείωση με θέματα όπως τα δικαιώματα πνευματικής ιδιοκτησίας, ενώ παράλληλα αντιμετωπίζει την υφιστάμενη έλλειψη στοιχείων της αγοράς. Με την εισαγωγή μιας διεθνούς διάστασης σε όλο το πρόγραμμα και, π.χ., τη μεγαλύτερη έμφαση στα βιντεοπαιχνίδια θα καλυφθούν νέες αγορές, τόσο σε γεωγραφικό επίπεδο όσο και σε επίπεδο προϊόντων. Η ευελιξία του προγράμματος θα επιτρέπει περαιτέρω πειραματισμούς μέσω της στήριξης πιλοτικών σχεδίων. Επιπλέον, το πρόγραμμα ικανοποιεί την ανάγκη για μέτρα μιντιακού και πολιτιστικού γραμματισμού, ώστε να δημιουργηθεί και να διευρυνθεί το σχετικό ακροατήριο και να διευκολυνθεί η κριτική κατανόηση των ευρωπαϊκών πολιτιστικών και δημιουργικών έργων. Το πρόγραμμα καθιερώνει ένα και μόνο αναγνωρίσιμο και απλό σημείο εισόδου για τους φορείς του πολιτιστικού και του δημιουργικού τομέα στην Ευρώπη. Το μοναδικό Γραφείο Δημιουργικής Ευρώπης θα εξοικονομήσει πόρους και θα βελτιώσει τη διαχείριση των γραφείων, θα διευκολύνει την υποβολή αιτήσεων και θα εξασφαλίζει μεγαλύτερη προβολή για το πρόγραμμα. Θα εισαχθούν περαιτέρω απλουστεύσεις ώστε να επιταχυνθεί η επιχειρησιακή διαχείριση του προγράμματος. Οι απλουστεύσεις αυτές θα περιλαμβάνουν τα εξής: βελτίωση των εργαλείων και των πόρων για τη συλλογή και ανάλυση στοιχείων· μεγαλύτερη χρήση χρηματοδότησης με εφάπαξ και κατ’ αποκοπή ποσά, συμφωνίες-πλαίσια εταιρικής σχέσης και αποφάσεις για επιδοτήσεις· μείωση του αριθμού των μέσων όσον αφορά τη συνιστώσα «Πολιτισμός»· ηλεκτρονικές πύλες για τους δικαιούχους και άλλα εργαλεία ΤΠΕ με σκοπό τη μείωση των εγγράφων που απαιτούνται για τους αιτούντες/δικαιούχους· ηλεκτρονικό μορφότυπο για την υποβολή αιτήσεων και τελικών εκθέσεων για όλες τις δράσεις. 1.5.4. Συνοχή και ενδεχόμενη συνέργεια με άλλα συναφή μέσα Το πρόγραμμα θα είναι απόλυτα συμπληρωματικό με άλλα μέσα της ΕΕ. Κανένα άλλο πρόγραμμα της ΕΕ δεν προωθεί τη διακρατική κινητικότητα των καλλιτεχνών και των επαγγελματιών του πολιτιστικού και του οπτικοακουστικού τομέα ούτε την κυκλοφορία των έργων. Ως προς τη γλωσσική πολυμορφία, το πρόγραμμα θα συμπληρώνει δράσεις της ΕΕ για την εκμάθηση ξένων γλωσσών. Ωστόσο, ο στόχος του προγράμματος δεν είναι η τυπική ή η άτυπη μάθηση, που καλύπτονται από το πρόγραμμα «Erasmus για όλους»· το πρόγραμμα εστιάζεται στην τόνωση της αμοιβαίας και ταχύρυθμης μάθησης μεταξύ πολιτιστικών οργανισμών/οργανώσεων σχετικά με θέματα που συνιστούν καίριες προκλήσεις για τον τομέα. Το πρόγραμμα θα συμπληρώνει την πολιτική της ΕΕ για τον πολιτισμό, απευθυνόμενο άμεσα στους φορείς του συγκεκριμένου τομέα και συμβάλλοντας, με τον τρόπο αυτό, στην επίτευξη συστημικών αλλαγών ως προς τις προτεραιότητες πολιτικής της ΕΕ. Σε αντίθεση με άλλη χρηματοδότηση εκ μέρους της ΕΕ, όπως το ΕΤΠΑ, το ΕΚΤ και το πρόγραμμα-πλαίσιο για την καινοτομία και την ανταγωνιστικότητα (CIP), το πρόγραμμα θα στοχεύει ειδικά στην ικανοποίηση των αναγκών του πολιτιστικού και του δημιουργικού τομέα, με την ελπίδα ότι θα λειτουργήσει πέρα από τα εθνικά σύνορα και θα συνδέεται στενά με την προώθηση της πολιτισμικής και γλωσσικής πολυμορφίας. Πράγματι, η τρέχουσα στήριξη από τα ΕΤΠΑ/ΕΚΤ αφορά την προστασία, την αποκατάσταση και την ανάπτυξη της πολιτιστικής κληρονομιάς, τη δημιουργία πολιτιστικών υποδομών, την αστική ανάπλαση, τη στήριξη του τουρισμού, την προώθηση της επιχειρηματικότητας, την υποστήριξη πολιτιστικών υπηρεσιών που βασίζονται σε ΤΠΕ και τη βελτίωση του ανθρώπινου κεφαλαίου, με πολύ μεγάλη έμφαση στην καινοτομία και στην περιφερειακή ή τοπική ανάπτυξη. Επιπλέον, η στήριξη της χάραξης πολιτικής θα ωφελήσει την ανταλλαγή γνώσεων στην κατάρτιση περιφερειακών πολιτικών από τα κράτη μέλη. Το CIP παρέχει πρόσβαση σε χρηματοδότηση για τις ΜΜΕ (μέσω εγγυήσεων και ιδίων κεφαλαίων) και στηρίζει την υιοθέτηση ψηφιακών τεχνολογιών και περιεχομένων, αλλά αυτά είναι γενικού χαρακτήρα εργαλεία, που δεν συνεπάγονται τη διάδοση της ειδικής για τον συγκεκριμένο τομέα εμπειρογνωμοσύνης. Ο χρηματοδοτικός μηχανισμός που δημιουργείται με το πρόγραμμα για να ενισχυθεί η χρηματοδοτική ικανότητα του πολιτιστικού και του δημιουργικού τομέα της Ευρώπης θα εστιάζεται στις ειδικές ανάγκες αυτών των τομέων, προκειμένου να υποστηριχθεί η μεγαλύτερη κατανόηση της αξιολόγησης των κινδύνων σε αυτούς τους τομείς από τα χρηματοπιστωτικά ιδρύματα και να τονωθεί η μεταξύ τους δικτύωση. Η μαζική ψηφιοποίηση της πολιτιστικής κληρονομιάς δεν θα υποστηρίζεται από τη συνιστώσα «Πολιτισμός». Ωστόσο, θα μπορεί να χρηματοδοτείται από τα διαρθρωτικά ταμεία. Επιπροσθέτως, οι πολιτικές και οι δράσεις που αφορούν την ψηφιοποίηση και τη συγκέντρωση περιεχομένου στην Europeana (την ευρωπαϊκή ψηφιακή βιβλιοθήκη) υλοποιούνται εντός του ψηφιακού θεματολογίου για την Ευρώπη. Η διεθνής χρηματοδότηση στο πλαίσιο της συνιστώσας «Πολιτισμός» θα βοηθήσει τον ευρωπαϊκό πολιτιστικό τομέα να λειτουργήσει σε διεθνές επίπεδο και να υλοποιήσει –και σε αυτό το επίπεδο– τους στόχους του προγράμματος. Σε αντίθεση με άλλα μέσα της ΕΕ που στοχεύουν στην πολιτιστική συνεργασία με τρίτες χώρες, το συγκεκριμένο πρόγραμμα είναι πολυμερές και όχι διμερές εργαλείο και δεν στοχεύει στην αναπτυξιακή συνεργασία σε τρίτες χώρες. Ωστόσο, θα δημιουργήσει συνέργειες με αυτά τα προγράμματα μόλις θα έχουν ενισχυθεί ο πολιτιστικός και ο δημιουργικός τομέας. 1.6. Διάρκεια και δημοσιονομικός αντίκτυπος þ Πρόταση/πρωτοβουλία περιορισμένης διάρκειας – þ Πρόταση /πρωτοβουλία από την 01/01/2014 έως τις 31/12/2020 – þ Δημοσιονομικός αντίκτυπος για την περίοδο 2014 - 2020 (και μετά το 2020, όσον αφορά τις πληρωμές) ¨ Πρόταση/πρωτοβουλία απεριόριστης διάρκειας – Περίοδος σταδιακής εφαρμογής από το ΕΕΕΕ μέχρι το ΕΕΕΕ, – και στη συνέχεια λειτουργία με κανονικό ρυθμό. 1.7. Προβλεπόμενος(-οι) τρόπος(-οι) διαχείρισης[19] þ Κεντρική άμεση διαχείριση από την Επιτροπή þ Κεντρική έμμεση διαχείριση με ανάθεση καθηκόντων εκτέλεσης σε: – þ εκτελεστικούς οργανισμούς – ¨ οργανισμούς που έχουν συσταθεί από τις Κοινότητες[20] – þ εθνικούς δημόσιους οργανισμούς/οργανισμούς με αποστολή δημόσιας υπηρεσίας – ¨ πρόσωπα επιφορτισμένα με την εκτέλεση συγκεκριμένων δράσεων δυνάμει του τίτλου V της Συνθήκης για την για την Ευρωπαϊκή Ένωση, όπως προσδιορίζονται στην αντίστοιχη βασική πράξη κατά την έννοια του άρθρου 49 του δημοσιονομικού κανονισμού ¨ Επιμερισμένη διαχείριση με τα κράτη μέλη ¨ Αποκεντρωμένη διαχείριση με τρίτες χώρες þ Από κοινού διαχείριση με διεθνείς οργανισμούς (όπως προσδιορίζεται κατωτέρω) Αν αναφέρονται περισσότεροι τρόποι διαχείρισης, να διευκρινιστούν στο τμήμα «Παρατηρήσεις». Παρατηρήσεις Το πρόγραμμα θα εφαρμοστεί από: - την Επιτροπή για τις ακόλουθες δράσεις: ειδικές δράσεις στο πλαίσιο της συνιστώσας «Πολιτισμός» (βραβεία, Πολιτιστικές Πρωτεύουσες της Ευρώπης, Σήμα Ευρωπαϊκής Κληρονομιάς κ.λπ.), στήριξη των ταμείων συμπαραγωγής, υποστήριξη της διακρατικής συνεργασίας σε επίπεδο πολιτικής, - τον EACEA για τις υπόλοιπες δράσεις, - το ΕΚΤ όσον αφορά τον χρηματοδοτικό μηχανισμό για τον πολιτιστικό και τον δημιουργικό τομέα, - διεθνή ταμεία συμπαραγωγής που εδρεύουν στην Ευρώπη (φορείς του άρθρου 54 του δημοσιονομικού κανονισμού) όσον αφορά τη δράση συνεργασίας. 2. ΜΕΤΡΑ ΔΙΑΧΕΙΡΙΣΗΣ 2.1. Κανόνες για την παρακολούθηση και την υποβολή εκθέσεων Να προσδιοριστούν η συχνότητα και οι όροι. Η Επιτροπή εξασφαλίζει την τακτική παρακολούθηση και εξωτερική αξιολόγηση του προγράμματος «Δημιουργική Ευρώπη» με βάση τους δείκτες που παρατίθενται στο σημείο 1.4.4. Λαμβάνεται υπόψη ότι η αξιολόγηση των δεικτών εξαρτάται από τον συμπληρωματικό αντίκτυπο άλλων δραστηριοτήτων σε ευρωπαϊκό και εθνικό επίπεδο οι οποίες επηρεάζουν τον πολιτιστικό και τον δημιουργικό τομέα. Η Επιτροπή θα υποβάλει στο Ευρωπαϊκό Κοινοβούλιο, στο Συμβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών, έως τις 31 Δεκεμβρίου 2017, έκθεση αξιολόγησης για τα αποτελέσματα που επιτεύχθηκαν και για τις ποιοτικές και ποσοτικές πτυχές της λειτουργίας του προγράμματος. Η αξιολόγηση θα περιλαμβάνει την εκ των υστέρων αξιολόγηση των προηγούμενων προγραμμάτων. 2.2. Σύστημα διαχείρισης και ελέγχου 2.2.1. Κίνδυνοι που έχουν εντοπιστεί A: Βασικότεροι κίνδυνοι και κύριες αιτίες σφαλμάτων Με βάση τις αντίστοιχες διαπιστώσεις που έχουν ήδη πραγματοποιηθεί για τα τρέχοντα προγράμματα «MEDIA» και «Πολιτισμός», εντοπίστηκαν για το πρόγραμμα «Δημιουργική Ευρώπη» οι ακόλουθοι κυριότεροι κίνδυνοι και αιτίες σφαλμάτων: - ειδικό κοινό-στόχος: Οι περισσότεροι συμμετέχοντες στο πρόγραμμα είναι πιθανώς μικρομεσαίοι οργανισμοί που δραστηριοποιούνται στον οπτικοακουστικό και στον δημιουργικό τομέα. Ορισμένοι από αυτούς μπορεί να μην έχουν αρραγή χρηματοοικονομική βάση ή εξελιγμένη διαχειριστική δομή. Αυτό μπορεί να επηρεάσει τη χρηματοοικονομική και λειτουργική τους ικανότητα όσον αφορά τη διαχείριση κονδυλίων της ΕΕ· - σφάλματα σχετικά με την επιλεξιμότητα των δαπανών στο πλαίσιο επιδοτήσεων από τον προϋπολογισμό, λόγω της περιπλοκότητας των κανόνων, της έλλειψης επαρκούς τεκμηρίωσης που τηρείται από τους δικαιούχους των επιδοτήσεων, ή των ανεπαρκών ελέγχων εγγράφων: αυτός ο κίνδυνος θα εξακολουθήσει να υπάρχει και στο πρόγραμμα «Δημιουργική Ευρώπη», αλλά αναμένεται να είναι μικρότερος απ’ ό,τι για τη σημερινή γενιά προγραμμάτων, λόγω των απλουστευμένων κανόνων, της αυξημένης χρήσης εφάπαξ και κατ’ αποκοπή ποσών και των βελτιωμένων και καλύτερα στοχοθετημένων ελέγχων εγγράφων (βλ. 2.2.2)· - περιορισμένος κίνδυνος διπλής χρηματοδότησης, αφού οι οντότητες μπορούν να επωφελούνται από αρκετές επιδοτήσεις στο πλαίσιο διαφορετικών προγραμμάτων της ΕΕ. Αξίζει να επισημανθεί ότι οι περισσότερες δράσεις στο πλαίσιο των τρεχόντων προγραμμάτων «MEDIA» και «Πολιτισμός» και στο πρόγραμμα «Δημιουργική Ευρώπη» αποτελούν/θα αποτελέσουν αντικείμενο διαχείρισης από τον Εκτελεστικό οργανισμό εκπαίδευσης, οπτικοακουστικών θεμάτων και πολιτισμού (EACEA). Ως εκ τούτου, ο μετριασμός των προαναφερόμενων κινδύνων εμπίπτει κυρίως στο πεδίο αρμοδιοτήτων του εν λόγω οργανισμού. B: Αναμενόμενα ποσοστά σφαλμάτων Από τα στοιχεία για το 2009 και το 2010 προκύπτει ότι το ποσοστό σφάλματος όσον αφορά το πρόγραμμα «MEDIA» είναι πολύ χαμηλό (μικρότερο από 0,50 %). Αυτό επιβεβαιώνεται από τα διαθέσιμα μέχρι σήμερα ενδεικτικά αριθμητικά στοιχεία για το 2011. Όσον αφορά το πρόγραμμα «Πολιτισμός», το ποσοστό σφάλματος για το 2009 ήταν 0,57 % και, σύμφωνα με τα προσωρινά στοιχεία, αναμένεται, το 2011, να είναι πολύ χαμηλότερο από 2 % – περίπου 0,6-0,7 %. Το μέγεθος της πιθανής ζημίας που προκύπτει από το ποσοστό σφάλματος για το 2010 ήταν μεγαλύτερο από το κατώτατο όριο του 2 % (4,28 %), αλλά το δείγμα ελέγχων αντιπροσώπευε ένα μικρότερο ποσό σε δημοσιονομικό επίπεδο σε σχέση με το 2009 και το 2011. Κατά συνέπεια, για την περίοδο 2009 - 2011, το πολυετές ποσοστό σφάλματος είναι μικρότερο από 1 %. Όσον αφορά το ποσοστό σφάλματος για το 2010, από την ανάλυση των σφαλμάτων που διενήργησε ο EACEA προέκυψε ότι τα περισσότερα από αυτά αφορούσαν τους βασικούς κινδύνους που διαπιστώθηκαν παραπάνω. Καταρτίστηκε σχέδιο δράσης, το οποίο περιλαμβάνει μέτρα για τη βελτίωση της ποιότητας των πληροφοριών που παρέχονται στους δικαιούχους σχετικά με τις οικονομικές τους υποχρεώσεις, μια στρατηγική για την βελτίωση της αποδοτικότητας και της αποτελεσματικότητας των επισκέψεων παρακολούθησης, μια στρατηγική για τη βελτίωση των ελέγχων εγγράφων, καθώς και η ενοποίηση του προγράμματος λογιστικού ελέγχου για το 2011. Με βάση τόσο τα ποσοστά σφάλματος για το 2009 και το 2010 όσο και την εκτίμηση των πιθανών ποσοστών σφάλματος για το 2011, μπορεί να συναχθεί το συμπέρασμα ότι το ποσοστό της μη συμμόρφωσης για το πρόγραμμα «Δημιουργική Ευρώπη» αναμένεται να είναι πολύ χαμηλότερο από το όριο του 2 %. Αυτή η παραδοχή υποστηρίζεται από το γεγονός ότι, σε σχέση με τα τρέχοντα προγράμματα (βλ. 2.2.2), σχεδιάζεται η εφαρμογή επιπλέον μέτρων απλούστευσης και ελέγχου. 2.2.2. Προβλεπόμενη(-ες) μέθοδος(-οι) ελέγχου A: Πληροφορίες σχετικά με το σύστημα εσωτερικού ελέγχου Το σύστημα ελέγχου για το πρόγραμμα «Δημιουργική Ευρώπη» θα καταρτιστεί με βάση τους κινδύνους. Θα περιλαμβάνει τους ακόλουθους βασικούς ελέγχους, οι οποίοι θα πραγματοποιούνται κατά κύριο λόγο από τον EACEA. Το ίδιο σύστημα ελέγχου εφαρμόζεται για τις δράσεις τις οποίες διαχειρίζεται άμεσα η ΓΔ EAC. 1. Στο στάδιο της επιλογής: - Έλεγχος της λειτουργικής και χρηματοοικονομικής επάρκειας των αιτούντων - Έλεγχοι των κριτηρίων επιλεξιμότητας και αποκλεισμού - Αξιολόγηση και έλεγχος του προϋπολογισμού και του περιεχομένου - Νομικές και χρηματοοικονομικές επαληθεύσεις - Εντοπισμός περιπτώσεων πιθανής διπλής χρηματοδότησης με τη χρήση κατάλληλων εργαλείων πληροφορικής 2. Κατά το στάδιο διαχείρισης των συμβάσεων: - Χρηματοοικονομικές διαδρομές με βάση την κατανομή των καθηκόντων - Ευρύτερη χρήση εφάπαξ και κατ’ αποκοπή ποσών, ώστε να περιορίζεται ο κίνδυνος σφάλματος - Για επιδοτήσεις από τον προϋπολογισμό, καθορισμός των ελέγχων εγγράφων που πρέπει να διενεργηθούν στις τελικές δηλώσεις με βάση την αξιολόγηση των συνεπαγόμενων κινδύνων και του κόστους των ελέγχων: * για επιδοτήσεις που υπερβαίνουν το κατώτερο όριο, τα πιστοποιητικά ελέγχου θα είναι υποχρεωτικά κατά το στάδιο της τελικής πληρωμής * για μικρότερες επιδοτήσεις, πρέπει να προσκομίζονται δείγματα τιμολογίων από τους δικαιούχους· το περιεχόμενο των δειγμάτων θα καθορίζεται για κάθε δράση έπειτα από ανάλυση βάσει κινδύνων. - Απλούστευση των κανόνων, καθώς και βελτίωση της σαφήνειας και της διαφάνειας των πληροφοριών που παρέχονται στους δικαιούχους σχετικά με τους εν λόγω κανόνες - Βελτίωση της αποδοτικότητας και της αποτελεσματικότητας των επισκέψεων παρακολούθησης βάσει κριτηρίων με γνώμονα τους κινδύνους όσον αφορά την επιλογή σχεδίων που θα αποτελέσουν αντικείμενο επίσκεψης και κριτηρίων ποιότητας για την παρακολούθηση της εφαρμογής τους. 3. Εκ των υστέρων - Ετήσιο πρόγραμμα εκ των υστέρων ελέγχων (επιλογή βάσει κινδύνων και τυχαία επιλογή) έπειτα από συνολική ανάλυση του κινδύνου - Έλεγχοι ad hoc που θα πραγματοποιούνται όταν υπάρχουν σοβαρές ανησυχίες σε σχέση με παρατυπίες και/ή υποψίες απάτης. Συμπερασματικά, ο συγκεκριμένος φόρτος που συνεπάγονται οι έλεγχοι για τους δικαιούχους θα πρέπει να μειωθεί σε σύγκριση με τα σημερινά δεδομένα, αφού ένα μέρος του αναμενόμενου χαμηλότερου κινδύνου μη συμμόρφωσης θα προκύψει από επιπλέον απλουστεύσεις και καλύτερης ποιότητας δικαιολογητικά από την πλευρά των δικαιούχων. 4. Εποπτεία του EACEA από την Επιτροπή Η Επιτροπή, εκτός από τους ελέγχους για την πρόσβαση στις επιδοτήσεις, θα εφαρμόσει επίσης τα μέτρα ελέγχου που απαιτούνται για τους εκτελεστικούς οργανισμούς σύμφωνα με το άρθρο 59 του δημοσιονομικού κανονισμού. Θα παρακολουθεί και θα ελέγχει ότι ο EACEA επιτυγχάνει κατάλληλους στόχους ελέγχου για τις δράσεις των οποίων θα αναλάβει τη διαχείριση. Αυτή η εποπτεία θα ενσωματωθεί στους όρους συνεργασίας μεταξύ της αρμόδιας ΓΔ και του EACEA, καθώς και στην εξαμηνιαία υποβολή εκθέσεων του οργανισμού. B: Εκτίμηση του κόστους ελέγχου για τις δράσεις που αποτελούν αντικείμενο διαχείρισης από τον EACEA και τη ΓΔ EAC 1. Κατά το στάδιο επιλογής και το στάδιο διαχείρισης των συμβάσεων 1.1 Δαπάνες προσωπικού Η εκτίμηση υπολογίζεται αφού ληφθούν υπόψη ελεγκτικές δραστηριότητες που διενεργούνται στο πλαίσιο των τρεχόντων προγραμμάτων «MEDIA» και «Πολιτισμός»: - από επιχειρησιακό και οικονομικό προσωπικό με αρμοδιότητες εκκίνησης και επαλήθευσης των ενεργειών - σε κάθε στάδιο του κύκλου ζωής του έργου (επιλογή, σύναψη συμβάσεων και πληρωμές). Αριθμός προσωπικού που εκτελεί ελεγκτικές δραστηριότητες || Πρότυπο κόστος || Σύνολο (1 έτος) Συμβασιούχοι (EACEA): 21,75 || 64 000 EUR || 1 392 000 EUR Έκτακτοι υπάλληλοι (EACEA): 6,6 || 127 000 EUR || 838 200 EUR Μόνιμοι υπάλληλοι: 1,6 (μέρος που διαχειρίζεται η ΓΔ EAC) || 127 000 EUR || 212 200 EUR || || Σύνολο για τη διάρκεια του προγράμματος: 17 096 800 EUR 1.2. Λοιπά στοιχεία κόστους || Πρότυπο κόστος || Σύνολο (1 έτος) Επιτόπιες αποστολές (EACEA) || 1 000 EUR || 95 000 EUR Πιστοποιητικά λογιστικού ελέγχου που προσκομίζονται από τους δικαιούχους (EACEA) || 1 300 EUR || 2 550 000 EUR Επιτόπιες αποστολές (μέρος που διαχειρίζεται η ΓΔ EAC) || 1 000 EUR || 6 000 EUR Πιστοποιητικά λογιστικού ελέγχου που προσκομίζονται από τους δικαιούχους (μέρος που διαχειρίζεται η ΓΔ EAC) || 1 300 EUR || 150 000 EUR || || Σύνολο για τη διάρκεια του προγράμματος: 19 607 000 EUR 2. Εκ των υστέρων έλεγχοι 2.1 Προσωπικό Αριθμός προσωπικού που εκτελεί ελεγκτικές δραστηριότητες || Πρότυπο κόστος || Σύνολο (1 έτος) Συμβασιούχοι (EACEA): 1 || 64 000 EUR || 64 000 EUR Έκτακτοι υπάλληλοι (EACEA): 0,2 || 127 000 EUR || 25 400 EUR Μόνιμοι υπάλληλοι: 1,6 (μέρος που διαχειρίζεται η ΓΔ EAC): 0,1 || 127 000 EUR || 12 700 EUR || || Σύνολο για τη διάρκεια του προγράμματος: 714 700 EUR 1.2. Εκ των υστέρων λογιστικοί έλεγχοι Τυχαίοι, βάσει κινδύνων και ad hoc έλεγχοι || Πρότυπο κόστος || Σύνολο (1 έτος) EACEA || 10 500 EUR || 409 500 EUR ΓΔ EAC || 10 500 EUR || 25 000 EUR || || Σύνολο για τη διάρκεια του προγράμματος: 3 041 500 EUR 3. Συνολικό κόστος των ελέγχων για τον EACEA και τη ΓΔ EAC σε σύγκριση με τον υπό διαχείριση επιχειρησιακό προϋπολογισμό Λαμβανομένου υπόψη του επιχειρησιακού προϋπολογισμού για το πρόγραμμα «Δημιουργική Ευρώπη» ύψους 1 678,7 εκατ. ευρώ, το συνολικό κόστος που συνεπάγεται ο έλεγχος για τις διαχειριζόμενες από τον EACEA και τη ΓΔ EAC δράσεις ανέρχεται περίπου στο 2,40 % του προϋπολογισμού. 2.3. Μέτρα για την πρόληψη της απάτης και των παρατυπιών Να προσδιοριστούν υπάρχοντα ή προβλεπόμενα μέτρα πρόληψης και προστασίας. Ο χαμηλός αριθμός περιπτώσεων απάτης, σε συνδυασμό με το ιδιαίτερα χαμηλό ποσοστό σφαλμάτων, δικαιολογούν την απαίτηση τα μέτρα για την πρόληψη της απάτης και των παρατυπιών στο νέο πρόγραμμα να είναι αναλογικά και αποδοτικά από την άποψη του κόστους. Η ΓΔ EAC, εκτός από την εφαρμογή όλων των μηχανισμών κανονιστικού ελέγχου, καταρτίζει στρατηγική για την πρόληψη της απάτης σύμφωνα με τη νέα σχετική στρατηγική της Επιτροπής (CAFS), η οποία εγκρίθηκε στις 24 Ιουνίου 2011, ώστε να εξασφαλιστεί, μεταξύ άλλων, ότι οι εσωτερικοί της έλεγχοι για την πρόληψη της απαίτησης ευθυγραμμίζονται με την CAFS και ότι η προσέγγιση που ακολουθεί η ΓΔ για τη διαχείριση του κινδύνου απάτης αποβλέπει στον εντοπισμό πεδίων που παρουσιάζουν κίνδυνο απάτης και στην παροχή κατάλληλης αντιμετώπισης. Όταν κρίνεται αναγκαίο, θα δημιουργούνται ομάδες δικτύωσης και κατάλληλα εργαλεία πληροφορικής ειδικά για την ανάλυση περιπτώσεων απάτης σχετικά με το πρόγραμμα «Erasmus για όλους». Για να μετριαστούν δυνητικές περιπτώσεις απάτης και παρατυπιών, εξετάζονται τα ακόλουθα μέτρα. - Η πρόληψη δυνητικών περιπτώσεων απάτης και παρατυπιών λαμβάνεται ήδη υπόψη κατά τη θέσπιση του προγράμματος, με την απλούστευση των κανόνων και την ευρύτερη χρήση εφάπαξ και κατ’ αποκοπή ποσών. - Θα διεξαχθεί συστηματικός έλεγχος της δυνητικής διπλής χρηματοδότησης και ταυτοποίηση των δικαιούχων περισσότερων από μίας επιδοτήσεων. - Έλεγχοι ad hoc θα πραγματοποιούνται όταν υπάρχουν σοβαρές ανησυχίες σε σχέση με παρατυπίες και/ή υποψίες απάτης. - Ο εκτελεστικός οργανισμός θα πρέπει να αναφέρει δυνητικές περιπτώσεις απάτης και παρατυπιών στην Επιτροπή τόσο ad hoc όσο και κατά την τακτική υποβολή των εκθέσεών του. 3. ΕΚΤΙΜΩΜΕΝΕΣ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 3.1. Τομέας(-είς) του πολυετούς δημοσιονομικού πλαισίου και γραμμή(-ές) δαπανών του προϋπολογισμού που επηρεάζονται · Υφιστάμενες γραμμές προϋπολογισμού για δαπάνες Κατά σειρά τομέων του πολυετούς δημοσιονομικού πλαισίου και γραµµών του προϋπολογισμού Τομέας του πολυετούς δημοσιονομικού πλαισίου || Γραμμή προϋπολογισμού || Είδος δαπανών || Συμμετοχή Αύξων αριθμός [Περιγραφή………………………...……….] || ΔΠ/ΜΔΠ ([21]) || από χώρες ΕΖΕΣ[22] || από υποψήφιες χώρες[23] || από τρίτες χώρες || κατά την έννοια του άρθρου 18 παράγραφος 1 στοιχείο αα) του δημοσιονομικού κανονισμού 5 || 15.01 Διοικητικές δαπάνες του τομέα πολιτικής «Εκπαίδευση και πολιτισμός», άρθρα 1-3 || ΜΔΠ || ΝΑΙ || ΝΑΙ || ΝΑΙ || ΟΧΙ 3 || 15.01.04.31 Εκτελεστικός Οργανισμός Εκπαίδευσης, Οπτικοακουστικών Θεμάτων και Πολιτισμού – Συνεισφορά από προγράμματα του τομέα 3 || ΜΔΠ || ΝΑΙ || ΝΑΙ || ΝΑΙ || ΟΧΙ · Νέες γραμμές του προϋπολογισμού των οποίων έχει ζητηθεί η δημιουργία Κατά σειρά τομέων του πολυετούς δημοσιονομικού πλαισίου και γραµµών του προϋπολογισμού Τομέας του πολυετούς δημοσιονομικού πλαισίου || Γραμμή προϋπολογισμού || Είδος δαπανών || Συμμετοχή Αύξων αριθμός [Τομέας……………………………………..] || ΔΠ/ΜΔΠ || απ χώρες ΖΕΣ || από υποψήφιες χώρες || από τρίτες χώρες || κατά την έννοια του άρθρου 18 παράγραφος 1 στοιχείο αα του δημοσιονομικού κανονισμού 3 || 15.01.04.04 Δημιουργική Ευρώπη – Δαπάνες διοικητικής διαχείρισης || ΜΔΠ || ΝΑΙ || ΝΑΙ || ΝΑΙ || ΟΧΙ 3 || 15.04.01 Δημιουργική Ευρώπη || ΔΠ || ΝΑΙ || ΝΑΙ || ΝΑΙ || ΟΧΙ 3.2. Εκτιμώμενες επιπτώσεις στις δαπάνες 3.2.1. Συνοπτική παρουσίαση της εκτιμώμενης επίπτωσης στις δαπάνες σε εκατ. ευρώ (με 3 δεκαδικά ψηφία) Τομέας του πολυετούς δημοσιονομικού πλαισίου: || Αύξων αριθμός || Τομέας 3 ΓΔ: EAC || || || Έτος 2014 || Έτος 2015 || Έτος 2016 || Έτος 2017 || Έτος 2018 || Έτος 2019 || Έτος 2020 || Έτος μετά το 2020 || ΣΥΝΟΛΟ  Επιχειρησιακές πιστώσεις || || || || || || || || || Αριθμός γραμμής του προϋπολογισμού || Πιστώσεις ανάληψης υποχρεώσεων || (1) || 178,670 || 198,139 || 218,564 || 239,022 || 260,243 || 280,850 || 303,212 || || 1 678,700 Πληρωμές || (2) || 107,197 || 158,513 || 174,855 || 244,503 || 266,739 || 288,369 || 311,700 || 126,824 || 1 678,700 Πιστώσεις διοικητικής φύσης χρηματοδοτούμενες από το κονδύλιο για ειδικά προγράμματα[24] || || || || || || || || || Αριθμός γραμμής του προϋπολογισμού || || (3) || 14,330 || 14,861 || 15,436 || 16,978 || 17,757 || 20,150 || 22,788 || || 122,3 ΣΥΝΟΛΟ πιστώσεων για τη ΓΔ EAC || Πιστώσεις ανάληψης υποχρεώσεων || =1+1α +3 || 193,000 || 213,000 || 234,000 || 256,000 || 278,000 || 301,000 || 326,000 || || 1 801,000 || Πληρωμές || =2+2α +3 || 121,525 || 173,374 || 190,291 || 261,481 || 284,496 || 308,519 || 334,488 || 126,824 || 1 801,000 || || || || || || || || || || Η Επιτροπή ενδέχεται να αναθέσει (εν μέρει) σε εξωτερικό εκτελεστικό οργανισμό την εφαρμο